**** **** 

**Forcimi i Pushtetit Vendimmarrës të**

**Grave Këshilltare në Shqipëri**

**Raporti i Studimit**

**Prill 2015**

**Tiranë, Shqipëri**

Ky raport studimi është përgatitur me porosi të Programit për Zhvillim të Kombeve të Bashkuara (UNDP) në Shqipëri, me mbështetjen financiare të qeverisë së Suedisë.

Mendimet dhe pikëpamjet e shprehura në këtë raport nuk pasqyrojnë domosdoshmërisht mendimet dhe pikëpamjet e Programit për Zhvillim të Kombeve të Bashkuara (UNDP) apo të Kombeve të Bashkuara (OKB).

Tiranë, prill 2015

Autorë: Marsela Dauti, PhD dhe Edlira Çepani[[1]](#footnote-1)

Përktheu: Ilir Baçi

**Abstrakt**

Në këtë studim shqyrtohet pushteti vendimmarrës i grave këshilltare në Shqipëri. Në të u jepen përgjigje pyetjeve të mëposhtme: Çfarë perceptimi kanë gratë këshilltare për pushtetin e tyre vendimmarrës? A mund të vendosin gratë këshilltare në rendin e ditës të këshillit vendor çështje që janë me rëndësi për to dhe për gratë e tjera? Cila është marrëdhënia midis raportit të grave këshilltare dhe pushtetit që ato perceptojnë në vendimmarrje? Për t’u dhënë përgjigje këtyre pyetjeve, u zhvillua një studim sasior në 137 këshilla vendorë në të 12 qarqet e vendit. Studimi nuk gjeti mbështetje për hipotezën se sa më i lartë raporti i këshilltareve, aq më i lartë pushteti i perceptuar në vendimmarrje. Gratë këshilltare kishin më shumë gjasë të raportonin se “e ngrenë zërin” në këshillat me raport të lartë grash. Megjithatë, marrëdhënia midis raportit të grave këshilltare dhe “dëgjimit të zërit të tyre” nuk ishte statistikisht e rëndësishme. Gratë këshilltare dhanë sugjerime të shumta se si të fuqizohet pushteti i tyre në vendimmarrjen vendore, siç janë rritja e kompetencave të këshillave vendorë, organizimi i fushatave të ndërgjegjësimit, zhvillimi i seancave informuese dhe programeve të mbështetjes për këshilltaret në moshë të re, si edhe nxitja e bashkëpunimit me gra në vendimmarrje dhe organizata të shoqërisë civile.

**Fjalë kyçe:** pushteti i perceptuar në vendimmarrje, gra këshilltare, përfaqësim, Shqipëri

**Pasqyra e Lëndës**

1. Hyrje 6

2. Përfaqësimi sasior dhe cilësor 7

3. Metodologjia 10

4. Gjetjet 13

Karakteristikat e kampionit 13

Pjesëmarrja në mbledhjet e këshillit 14

Pjesëmarrja në ligjëratë dhe kohëzgjatja e ligjëratës 14

Kontributi në nismat vendimmarrëse 16

Roli i këshilltareve gjatë seancave dëgjimore dhe takimeve me administratën vendore 16

Pushteti i perceptuar vendimmarrës 17

Përkufizimi i pushtetit vendimmarrës 17

Raporti i grave këshilltare dhe pushteti i perceptuar në vendimmarrje 18

Karakteristikat individuale dhe pushteti i perceptuar në vendimmarrje 20

Shpjegimi i niveleve të ulëta të pushtetit vendimmarrës 21

Pasqyrimi i problemeve të grave dhe vajzave në këshillin vendor 22

Marrëdhënia me këshilltarët 23

Bashkëpunimi në këshill 24

Kandidimi në zgjedhjet vendore të vitit 2015 24

Pjesëmarrja në nismat për rritjen e kapaciteteve 24

5. Përfundime 25

6. Rekomandime 26

Bibliografi 29

Shtojca 2 33

**Lista e Figurave**

Figura 1: Marrja e fjalës (në përqindje), sipas gjinisë 14

Figura 2: Kohëzgjatja e fjalës (në përqindje), sipas gjinisë 15

Figura 3: Pushteti i perceptuar në vendimmarrje, sipas gjinisë 19

Figura 4: Pushteti i perceptuar në vendimmarrje, sipas raportit të grave këshilltare 20

**Lista e Tabelave**

Tabela 1: Karakteristikat e kampionit (ndryshoret kategorike) 33

Tabela 2: Karakteristikat e kampionit (ndryshoret e vazhdueshme) 33

Tabela 3: Roli i grave gjatë seancave publike 34

Tabela 4: Roli i grave gjatë takimeve me administratën vendore 34

Tabela 5: Pushteti i perceptuar vendimmarrës i grave këshilltare 34

Tabela 6: Pushteti i perceptuar vendimmarrës i burrave këshilltarë 34

Tabela 7: Çështjet e diskutuara në mbledhjet e këshillit 35

Tabela 8: Problemet kryesore të grave dhe vajzave në komunitet 35

Tabela 9: Qëndrimet e këshilltarëve ndaj përpjekjeve të grave 36

Tabela 10: Përvoja në këshill 36

Tabela 11: Marrëdhëniet në këshill 36

Tabela 12: Aktorët bashkëpunues 36

Tabela 13: Problemet e trajtuara në nismat e bashkëpunimit 37

Tabela 14: Marrëdhënia midis raportit të këshilltareve dhe kontributit e rolit të grave në këshill 37

Tabela 15: Marrëdhënia midis karakteristikave individuale dhe pushtetit vendimmarrës të perceptuar 38

# 1. Hyrje

G

rupe të shumta në Shqipëri po mbrojnë idenë e një pjesëmarrjeje më të madhe të grave në vendimmarrjen vendore. Kjo bazohet mbi supozimin se arritja e një mase kritike të grave do të sjellë ndryshim: nxitje të barazisë gjinore dhe zhvillim. Gratë do të bashkëpunojnë me njëra-tjetrën, do të krijojnë koalicione dhe gradualisht do ta transformojnë vendimmarrjen. Gratë do të shkëmbejnë informacione, do të komunikojnë me njëra-tjetrën, do të zhvillojnë ide të reja dhe do t’u kundërvihen besimeve dhe qëndrimeve ekzistuese lidhur me rolin e grave në politikë (Mansbridge, 1999). Në praktikë, rritja e pranisë së grave në vendimmarrje mund të çojë në reagime të ashpra të homologëve meshkuj (Beckwith & Cowell-Meyers, 2007). Rritja e numrit të tyre mund ta pengojë bashkëpunimin për shkak të interesave dhe prioriteteve të ndryshme (Childs, 2006). Gjithashtu, burrat mund të përdorin taktika të shumta për ta penguar pushtetin e grave (Childs & Krook, 2006). Mirëpo, çfarë ndodh në rastin e Shqipërisë? Çfarë perceptimi kanë gratë për pushtetin vendimmarrës të tyre? A sjell numri i grave ndonjë ndryshim në politikën vendore?

Qeveria shqiptare ka ratifikuar shumë konventa ndërkombëtare, siç janë Konventa për Eliminimin e të gjitha formave të Diskriminimit ndaj Grave dhe Konventa Europiane e të Drejtave të Njeriut. Krahas kësaj, qeveria ka miratuar disa dokumente mbi të drejtat e njeriut dhe dokumente strategjike, siç është Strategjia Kombëtare për Barazinë Gjinore dhe Reduktimin e Dhunës me Bazë Gjinore dhe Dhunës në Familje, 2011-2015. Në Kodin Zgjedhor është futur kuota gjinore prej 30 për qind. Kodi përcakton se të paktën 30 për qind e kandidatëve dhe një prej tre kandidatëve të parë të listës shumë-emërore duhet të jenë gra. I njëjti rregull zbatohet për zgjedhjen e organeve drejtuese. Gjithashtu, Ligji Për Barazinë në Shoqëri (2008) përcakton që të paktën 30 për qind e posteve të emëruara duhet t’u jepen grave. Kohët e fundit, kuota gjinore për këshillat vendorë ka ndryshuar në 50 për qind. Pritet që kjo masë kritike e grave të transformojë politikën lokale dhe të sjellë ndryshim në komunitetet shqiptare.

Tani për tani, numri i grave në poste drejtuese në nivel vendor është tepër i vogël. Në zgjedhjet vendore të vitit 2011, gratë përbënin vetëm 12,27 për qind të anëtarëve të këshillave vendorë (754 nga 6144 këshilltarë).[[2]](#footnote-2) Në rreth 23,7 për qind të këshillave vendorë (91 nga 384) nuk ka asnjë grua anëtare.[[3]](#footnote-3) Përqindja e grave këshilltare është më e lartë në bashki se në komuna. Përqindja mesatare e grave në këshillat bashkiakë është thuajse dy herë më e lartë se në këshillat komunalë. Në 87 komuna (28,25 për qind) nuk ka asnjë grua anëtare të këshillit vendor. Kjo situatë është vetëm në 4 bashki (6,15 për qind). Krahas këtyre, përqindja mesatare e grave këshilltare në rajonin malor është sa një e dyta e mesatares kombëtare (Dauti & Gjermeni, 2015).

Megjithatë, përfshirja e grave në politikë nuk është vetëm një çështje shifrash, por edhe një çështje zëri. Theksi vihet fort tek nxitja e një pjesëmarrjeje më të madhe të grave në vendimmarrje. Mirëpo, shumë pak dihet se çfarë ndodh pasi gratë bëhen pjesë e strukturave vendimmarrëse, sidomos në nivel vendor. Ky studim shqyrton pushtetin vendimmarrës të grave këshilltare në Shqipëri, duke u dhënë përgjigje këtyre pyetjeve: (a) Çfarë perceptimi kanë gratë për pushtetin vendimmarrës të tyre? (b) A mund të vendosin gratë në rendin e ditës të këshillit vendor çështje që janë me rëndësi për to dhe për gratë e tjera? (c) Cila është marrëdhënia midis numrit të grave në vendimmarrjen vendore dhe pushtetit të tyre vendimmarrës?

Qëllimi i këtij studimi është i dyfishtë. Së pari, të hedh dritë mbi mënyrën si e perceptojnë gratë këshilltare pushtetin e tyre në vendimmarrje. Së dyti, të evidentojë fushat e mbështetjes që janë me rëndësi kritike për përparimin politik të grave këshilltare në Shqipëri. Ndërhyrjet e nevojshme për fuqizimin e grave në Shqipëri – jo vetëm për të rritur numrin e tyre por edhe për të rritur pushtetin e tyre në vendimmarrjen vendore – nuk janë të qarta. Në këtë studim do të evidentohen fushat kryesore të ndërhyrjes për të fuqizuar zërin dhe kapacitetin e grave. Studimi do të paraqesë evidencë shkencore me qëllim informimin e ndërhyrjeve që fokusohen në forcimin e fuqisë vendimmarrëse të grave këshilltare. Këto të dhëna do të shërbejnë si bazë informuese për institucionet vendore, qendrore dhe ndërkombëtare që angazhohen për barazinë gjinore dhe zhvillimin në Shqipëri.

# 2. Përfaqësimi sasior dhe cilësor

Të dhënat tregojnë se ekziston një lidhje pozitive midis përfaqësimit sasior dhe cilësor të grave (Beckwith & Cowell-Meyers, 2007; Cowell-Meyers & Langbein, 2009). Sa më i madh numri i grave të zgjedhura, aq më e lartë mundësia e miratimit të politikave të favorshme për gratë.[[4]](#footnote-4) Pritshmëria është që një masë kritike[[5]](#footnote-5) e grave do të “mbështesë politika publike që janë të favorshme për gratë ose madje edhe feministe dhe ... që u kushtojnë më shumë vëmendje legjislative çështjeve të grave” (Cowell-Meyers & Langbein, 2009, f. 491). Gratë do të sjellin ndryshim sepse nismat legjislative do të trajtojnë “shqetësimet e grave”. Kjo do të pasohet nga një reaksion zinxhir: do të ketë ndryshime pozitive në qëndrimet e burrave kundrejt politikaneve, në kulturën politike dhe fuqizimin e grave (Dahlerup, 2006).

Supozimi është se gratë do të veprojnë për llogari të grave të tjera për shkak të përvojave të tyre të përbashkëta gjinore. Pitkin (1967) thotë se gratë “kanë një identitet të dallueshëm që është i përbashkët për të gjithë grupin dhe se ky identitet krijon një bazë të përbashkët të interesit për çështjet e grave” (cituar në Cowell-Meyers & Langbein, 2009, f. 495). Po kështu, Mansbridge (1999) thekson se gratë “farkëtojnë lidhje besimi” (f. 641) me njëra-tjetrën për shkak të përvojave të përbashkëta. Në të njëjtën mënyrë, Childs (2006) parashtron se ka një “ndjesi afërsie” (f. 12) mes grave: “Mendoj se ka tema të përbashkëta që prekin jetën e shumë, në mos shumicës, prej grave. Në përgjithësi, përvojat jetësore të grave janë të ndryshme nga ato të burrave” (f. 73).

Masa kritike e grave e çon në ndryshim përmes mekanizmave të mëposhtme: Së pari, gratë ndikojnë tek dinamika shoqërore brenda grupit; ato mbështesin barazi dhe bashkëpunim më të madh. Gratë bashkëpunojnë me njëra-tjetrën, krijojnë koalicione dhe gradualisht e transformojnë kulturën e grupit. Së dyti, gratë shkëmbejnë informacione, komunikojnë me njëra-tjetrën, zhvillojnë ide dhe u bëjnë rezistencë besimeve dhe qëndrimeve ekzistuese lidhur me rolin e grave në politikë (Mansbridge, 1999). Gjatë këtij procesi, gratë i “bindin të tjerët – sidomos anëtarët e grupit dominues – se këndvështrimet apo mendimet që ato mbrojnë ndahen edhe nga të tjerët, janë të vërteta dhe pasqyrojnë besimet brenda grupit të tyre” (Mansbridge, 1999, f. 636). Rritja e numrit të grave ndikon si sjelljen e burrave ashtu edhe atë të grave: burrat u kushtojnë më shumë vëmendje problemeve të grave, ndërsa gratë shprehin shqetësimet e tyre (Childs & Krook, 2006). Së treti, gratë përfaqësojnë interesa të ndryshme në vendimmarrje. Sa më i madh numri i grave, aq më e lartë mundësia e përfaqësimit të interesave të larmishme. E, kështu, po aq e lartë edhe mundësia e pasqyrimit në vendimmarrje të këtyre interesave të larmishme. Së katërti, me rritjen e numrit të grave, rriten edhe mundësitë për ndërveprim brenda grupit. Ndërveprimet e përmirësojnë komunikimin, e nxisin besimin dhe gradualisht i eliminojnë stereotipat. Mansbridge (1999) sugjeron se “Sa më i thellë hendeku në komunikim mes një grupi dominues dhe një grupi të nënshtruar, aq më shumë përfaqësim sasior duhet për ta kapërcyer këtë hendek” (f. 643). Në përgjithësi, rritja e pranisë së grave “fillon një reaksion zinxhir, që çon në një dinamikë të re e të favorshme për gratë” (Beckwith & Cowell-Meyers, 2007, f. 553).

Përfaqësimi sasior ka rëndësi edhe për dëgjimin e zërit të grave. Në një studim të seancave legjislative në SHBA, Kathlene (1994) konstatoi se gratë “hyjnë më vonë në diskutim, flasim më shkurt dhe më pak herë dhe bëjnë më pak ndërprerje se sa burrat” (f. 565). Kur gratë përbëjnë pakicë në numër, ndërveprimi karakterizohet nga konkurrenca dhe dominimi. Në këtë kuadër, gratë nuk ndihen të qeta t’i shprehin mendimet e tyre; ato flasin më pak dhe perceptojnë se ushtrojnë më pak ndikim (Mendelberg e të tjerë, 2013). Këto dinamika mund të ndryshojnë nëse rritet prania e grave. Karpowitz e të tjerë (2012) kanë konstatuar se sa më e madhe përqindja e grave, aq më e madhe pjesëmarrja e tyre përmes marrjes së fjalës dhe ndikimi i perceptuar.[[6]](#footnote-6) Ky studim fokusohet si tek pjesëmarrja me fjalime, ashtu edhe tek kohëzgjatja e fjalës. Grave këshilltare iu kërkua të raportonin sa herë e marrin fjalën mesatarisht në një mbledhje këshilli dhe për sa kohë zgjat fjalimi. Konstatimet do të hedhin dritë mbi marrëdhënien midis numrit të grave këshilltare dhe marrjes së fjalës – si në herë ashtu edhe në kohëzgjatje.

Studiues të tjerë e vënë në dyshim supozimin se përfaqësimi sasior “përkthehet” në përfaqësim cilësor. Marrëdhënia midis këtyre të dyjave kushtëzohet nga një sërë faktorësh të tjerë që shkojnë përtej përbërjes gjinore të grupit. Siç propozon Childs (2006), “dallimet që sjell prania e përfaqësueseve femra kushtëzohen dhe ndikohen [nga faktorë të tjerë]” (f. 8). Nuk ekziston asnjë shifër prag që do të garantonte që përfaqësimi sasior të sillte edhe përfaqësim cilësor. Cila do të ishte masa kritike? Sa rekomandohet të jetë përqindja e grave të zgjedhura: 20, 30, 40 apo 50?

Ka raste të mungesës së lidhjes midis këtyre dy formave të përfaqësimit (Beckwith & Cowell-Meyers, 2007). Madje, përpjekjet për të rritur praninë e grave mund të sjellin rezultate negative. Së pari, rritja e pranisë së grave në vendimmarrje mund të çojë në reagime të ashpra të homologëve meshkuj (Beckwith & Cowell-Meyers, 2007). Kjo, ngaqë gratë perceptohen si rrezik që i kanoset dominimit mashkullor. Së dyti, larmia mund ta pengojë bashkëpunimin për shkak të interesave dhe prioriteteve të ndryshme (Beckwith & Cowell-Meyers, 2007). Përvojat e grave ndryshojnë; përkatësia gjinore ndërvepron me etninë, klasën dhe moshën, ndër të tjera (Childs, 2006). Supozimi se gratë ndajnë të njëjtat përvoja dhe interesa nuk është i mbështetur. Së treti, politika mund të tërheqë gra që nuk angazhohen për avancimin e interesave të grave (Beckwith & Cowell-Meyers, 2007). Përkundrazi, ato mund të kujdesen për avancimin e interesave të tyre personale. Së katërti, brezi i ri i grave të zgjedhura mund të mos mirëpritet nga brezi i vjetër; këto të fundit mund t’i shohin me skepticizëm (Beckwith & Cowell-Meyers, 2007). Kjo ndodh sidomos kur brezi i ri nuk ka përvojë në politikë. Rezultati është një grup i copëzuar grash që nuk i çojnë përpara interesat e grave. Së pesti, edhe atëherë kur numri i grave rritet, burrat mund të përdorin taktika të shumta për ta penguar pushtetin e tyre (Childs & Krook, 2006). Për shembull, gratë i caktojnë vetëm tek komisionet e shëndetësisë dhe arsimit; zhvillimi ekonomik dhe politik mbeten në duart e burrave. Qëllimi i udhëheqësve partiakë, sikurse vëren edhe Dahlerup (2006), nuk është rekrutimi i grave dhe ndryshimi i prioriteteve të tyre politike. Madje, ata duan që gratë “të punojnë si përfaqësuese besnike të partisë” (f. 517). Ky studim do të hedhë dritë edhe në strategji të tjera, siç është zëvendësimi i grave këshilltare me burra apo mosftesa e tyre në mbledhjet e këshillit.

Vetëm numrat nuk mjaftojnë; prej tyre nuk vjen automatikisht përfaqësimi cilësor. Studiuesit sugjerojnë të ekzaminohen “veprat kritike”, jo thjesht “vepruesit kritikë” (Childs & Krook, 2006; Celis & Childs, 2008). Veprat kritike i referohen “nismave që ndryshojnë pozitën e pakicës dhe çojnë në ndryshime të mëtejshme” (Celis dhe Childs, 2008, f. 420). Për shembull, gratë këshilltare ngrejnë zërin rreth problemeve që hasin gratë, propozojnë legjislacion të ri ose krijojnë koalicione me qëllim avancimin e interesave të grave. Në këtë studim, veprat kritike të grave identifikohen duke u drejtuar atyre pyetje rreth përfshirjes në nismat vendimmarrëse dhe përpjekjeve që ato bëjnë për të sjellë në rendin e ditës të këshillit vendor problemet e grave dhe vajzave.

Krahas shifrave, në përfaqësimin cilësor të grave luajnë rol edhe faktorët e kontekstit, ku përfshihen organizatat e shoqërisë civile, opinioni publik dhe mjedisi politik. Organizatat e grave mund të luajnë një rol të rëndësishëm në forcimin e marrëdhënies mes përfaqësimit sasior dhe atij cilësor. Ato mund të shprehin shqetësimet e grave në hapësirat publike dhe politike, të bëjnë punë bindëse për ndryshimet legjislative dhe të mbështesin gratë e zgjedhura për t’i çuar përpara interesat e grave (Cowell-Meyers & Langbein, 2009). Beckwith & Cowell-Meyers (2007) tregojnë se përfaqësimi cilësor i grave është më i madh në praninë e një lëvizjeje feministe aktive. Një lëvizje e tillë mund të sjellë ndryshime të ndjeshme edhe në praninë e një numri të vogël grash të zgjedhura. Rol të rëndësishëm luan edhe opinioni publik. Cowell-Meyers & Langbein (2009) kanë konstatuar se një opinion publik liberal ka “forcë më të madhe shpjeguese për adoptimin e një politike publike të favorshme për gratë, se sa përqindja e grave në legjislaturat shtetërore” në SHBA (f. 514).

Që të kuptohet mirë përfaqësimi cilësor i grave, duhet një analizë e kontekstit politik “brenda të cilit gratë e zgjedhura vënë në zbatim përfaqësimin politik” (Beckwith & Cowell-Meyers, 2007, f. 557). Veprat e grave dhe mundësia e tyre për të ndikuar në ndryshimin e politikave kushtëzohen nga identiteti partiak (Childs, 2006). Evidenca tregon se koalicionet (ose partitë) e majta kanë më shumë gjasë ta mbështetin përfaqësimin cilësor të grave (Beckwith & Cowell-Meyers, 2007). Në përfaqësimin cilësor ndikon edhe siguria zgjedhore: sa më e madhe siguria zgjedhore, aq më e madhe mundësia që ligjvënëset gra do të miratojnë politika publike të favorshme për gratë (Beckwith & Cowell-Meyers, 2007). Konfliktet dhe paqëndrueshmëria politike krijojnë një mjedis që nuk e nxit përmirësimin e situatës së grave. Një rol kritik e luajnë edhe normat dhe rregullat institucionale. Siç sugjeron Childs (2006), “në institucionet politike të karakterizuara nga norma maskiliste, diskriminimi dhe stereotipat gjinorë të tërthortë, konflikti i nxehtë brenda partisë dhe sisteme shpërblimesh nën kontrollin e partisë, ka të ngjarë të zvogëlohet hapësira që gratë të veprojnë në favor të grave” (f. 13).

Battista (2011) e quan pushtetin vendimmarrës si “mundësinë për të arritur rezultate që përndryshe nuk do të ishin të arritshme” (f. 103). Studiuesit bëjnë dallimin midis dy llojeve të pushtetit: pushteti zyrtar dhe ai i perceptuar. Ndërkohë që ky i fundit ka të bëjë me perceptimet, i pari përcaktohet në akte ligjore dhe nënligjore. Korrelacioni midis të dyjave nuk është domosdoshmërisht i fortë. Në këtë studim ne përqendrohemi tek pushteti i perceptuar. Një prej problemeve është se pushteti i perceptuar mund të mos përkojë me atë faktik. Pushteti është një koncept në vetvete subjektiv. Për disa, pushtet do të thotë të ngresh zërin, për disa të tjerë do të thotë të ndryshosh politikat. Në këtë studim, grave këshilltare u është kërkuar të japin përkufizimin e vet për pushtetin. Janë matur edhe disa aspekte të tjera të pushtetit për të shqyrtuar *veprat kritike* të grave: përpjekjet e grave për të sjellë ndryshim brenda këshillit.

Pjesa tjetër e raportit ndahet në 4 seksione. Seksioni 3 fokusohet tek metodologjia; seksioni 4 tek gjetjet e studimit; seksioni 5 tek përfundimet dhe seksioni 6 tek sugjerimet e grave këshilltare.

# 3. Metodologjia

U realizua një studim sasior në 137 këshilla vendorë në të 12 qarqet e vendit (shih Shtojcën 1, për listën e këshillave vendorë). Më poshtë jepet një përshkrim i organizimit, metodave, matjeve dhe analizës së studimit.

**Organizimi**

Të gjitha këshillat vendorë në Shqipëri u shtresëzuan në tre grupe: këshilla vendorë me raport të ulët (më pak se 0,10 por më shumë se 0), raport mesatar (nga 0,10 deri në 0,30) dhe raport të lartë (më shumë se 0,30) të këshilltareve.[[7]](#footnote-7) Arsyetimi për këtë shtresëzim është mbështetur në supozimin se fuqia vendimmarrëse e grave ndryshon sipas raportit të tyre në këshillin vendor. Sa më i lartë raporti i këshilltareve gra, aq më i lartë pushteti i perceptuar në vendimmarrje.

Studiuesit përzgjodhën në mënyrë të rastësishme një të dytën e këshillave vendorë që bënin pjesë në secilën prej këtyre tri kategorive (me raport të ulët, mesatar dhe të lartë). Nga kjo dolën 62, 80 dhe 13 këshilla. U krye një vrojtim me 1 grua të përzgjedhur në mënyrë të rastësishme në këshillat me raport të ulët dhe të mesëm këshilltaresh dhe 5 gra në këshillat me raport të lartë këshilltaresh.[[8]](#footnote-8) Ky proces çoi në një kampion prej 207 këshilltaresh (ose 27,45% e numrit të grave këshilltare gjithsej në vend).

Lista e grave këshilltare në secilën njësi vendore u mor nga Komisioni Qendror i Zgjedhjeve.[[9]](#footnote-9) Një prej vështirësive me të cilat u përball ekipi studimor ishte mungesa e përputhshmërisë midis të dhënave nga Komisioni Qendror i Zgjedhjeve dhe nga këshillat vendorë. Pas vitit 2011, disa prej këshillave vendorë e kanë ndryshuar përbërjen e tyre. Mirëpo, këto ndryshime nuk janë regjistruar në Komisionin Qendror të Zgjedhjeve. Për ta kapërcyer këtë vështirësi, intervistueset shkuan në zyrat rajonale dhe mobilizuan rrjetin e tyre për të siguruar kontaktet e secilit këshill dhe më tej listën e re të këshilltareve. Këshilltaret u kontaktuan me telefon. Atyre iu prezantua qëllimi i studimit dhe pastaj iu kërkua zhvillimi i një interviste. Kur një grua e përzgjedhur nuk ishte më në këshill, ajo zëvendësohej me një prej kolegeve të saj (nga i njëjti këshill) me përzgjedhje të rastësishme. Nëse kjo ishte e vetmja grua në këshill, atëherë zëvendësohej me një grua tjetër nga qarku. Edhe kjo procedurë mbështetej në zgjedhje të rastësishme. U bënë 37 zëvendësime gjithsej (19,89 për qind e këshilltareve u zëvendësuan). Rezultat i kësaj pune qe një kampion i përbërë nga 137 këshilla dhe 186 këshilltare gra[[10]](#footnote-10) (shkallë përgjigjeje = 89,85 për qind).

Shumica e grave që u zëvendësuan ishin larguar nga këshilli shumë shpejt pas përfundimit të zgjedhjeve vendore. Në këto raste, ato u përdorën për të mbrojtur interesat e burrave. Udhëheqësit e partive i kishin zgjedhur gratë për të treguar “angazhim” kundrejt barazisë gjinore. Mirëpo, synimi i vërtetë i tyre doli shpejt në pah pas përfundimit të zgjedhjeve. Gratë i zëvendësuan me burra. Ka edhe raste ku gratë bien në ujdi me burrat; bien dakord që pas zgjedhjeve të zëvendësohen me burra. Për shembull, këshilltare të reja ishin zëvendësuar nga të afërm apo familjarë të tyre, si babai. Këshilltare të tjera u zëvendësuan pasi nuk ndodheshin në Shqipëri, kishin gjetur punë në një institucion shtetëror, kishin probleme shëndetësore, ose ngaqë kishin ndërruar jetë. Krahas kësaj, një grup i vogël këshilltaresh refuzuan pjesëmarrjen në studim. Në këto raste, sipas intervistuesve, këshilltaret kishin dyshime për qëllimin e studimit.

**Metodat**

Për të grumbulluar informacion rreth pushtetit vendimmarrës të grave këshilltare në këshillat e përzgjedhur, u përdor një pyetësor. Pyetjet u fokusuan në aspektet e mëposhtme: (a) pjesëmarrja në mbledhjet e këshillit; (b) kontributi në nismat vendimmarrëse; (c) roli i grave në këshill; (d) perceptimi për pushtetin në vendimmarrje; (e) mundësia e grave për t’i pasqyruar problemet e grave dhe vajzave në punimet e këshillit vendor; (f) marrëdhënia me këshilltarët; (g) bashkëpunimi në këshill; (h) fushat e mbështetjes që konsiderohen nga gratë si me rëndësi kritike për përparimin politik të tyre; dhe (i) karakteristikat e grave (për shembull, arsimi, profesioni dhe përvoja në trajnim). Vrojtimi u parapri nga një test paraprak me një grup të vogël këshilltaresh. Për këtë u morën mendime edhe nga stafi i NDI (National Democratic Institute) në Shqipëri dhe në Uashington, D.K.

**Matja**

Pjesëmarrja në mbledhjet e këshillit. Për të matur pjesëmarrjen në mbledhjen e këshillit, grave iu kërkua të jepnin informacion për praninë në takimet e këshillit, marrjen e fjalës (pra, numrin mesatar të herëve që e merrnin fjalën) dhe kohëzgjatjen e fjalës (pra, numri i mesatar i minutave) në një mbledhje këshilli. Iu kërkua të bënin edhe krahasime me kolegët meshkuj përsa i takon marrjes së fjalës dhe kohëzgjatjes së fjalimit.

Nismat vendimmarrëse. Këshilltareve iu bënë pyetje për përfshirjen e tyre në nismat vendimmarrëse: propozimin e ndryshimeve në programin e punës të këshillit; të qenët nismëtare e ndonjë projektvendimi; dhe propozimin e shtesave dhe ndryshimeve në projektvendimet e paraqitura në këshill. Gjithashtu, u pyetën edhe për pengesat e hasura në marrjen e nismës për projektvendime.

Roli i grave në këshill. Këshilltaret dhanë informacion për rolin e tyre gjatë seancave publike dhe diskutimeve të zhvilluara me administratën vendore. Konkretisht, iu kërkua të përgjigjeshin me “po” ose “jo” disa fjalive. Për shembull, “Unë ndihem e lirshme për t’i thënë gjërat ashtu siç i mendoj”, “Unë inkurajoj aktorët pjesëmarrës të bëjnë propozime për projektbuxhetin dhe paketën fiskale” dhe “Unë e vë aparatin e bashkisë/komunës para përgjegjësisë dhe kërkoj përmirësimin e situatës”.

Perceptimi për pushtetin në vendimmarrje. Këshilltareve iu kërkua ta përkufizonin pushtetin në vendimmarrje. Konkretisht, iu kërkua t’u përgjigjeshin këtyre pyetjeve: “Për ju, çfarë do të thotë që një këshilltare të ketë pushtet vendimmarrës në këshill?” Si hap i dytë, këshilltareve iu kërkua të vlerësonin pushtetin e tyre në këshill, komision dhe parti, sipas shkallës me 5 pikë “Likert” (1 = *Nuk kam aspak pushtet* dhe 5 = *Kam shumë pushtet*). Pastaj, iu kërkua të vlerësonin pushtetin e kolegëve meshkuj në këshill, komision dhe parti, sipas shkallës me 5 pikë (1 = *Nuk kam aspak pushtet* dhe 5 = *Kam shumë pushtet*). Dy pyetjet e tjera kërkonin të dinin sa të kënaqura qenë gratë me pushtetin e tyre në këshill dhe se çfarë nivel pushteti do të donin të kishin në këshill.

Pasqyrimi i problemeve të grave dhe vajzave në punimet e këshillit vendor. Këshilltareve iu paraqit një listë e temave që diskutohen në këshillin vendor. Pastaj, iu kërkua të përzgjidhnin temat për të cilat e ngrenë zërin në këshill. Shembuj të temave qenë, buxheti, ndihma ekonomike, shëndetësia, arsimi, rendi dhe qetësia, shërbimet publike, mjedisi, fondet e investimeve publike dhe asetet në administrim të bashkisë ose komunës. Pastaj, këshilltareve iu paraqit një listë e problemeve që hasin vajzat dhe gratë në Shqipëri dhe iu kërkua të përzgjidhnin 5 problemet kryesore që hasin vajzat dhe gratë në komunitetin e tyre. Pas kësaj, vinte pyetja që kërkonte informacion për problemet e vajzave dhe grave për të cilat këshilltaret e kanë ngritur zërin në këshill.

Marrëdhënia me këshilltarët. Për të marrë informacion për marrëdhëniet me këshilltarët, këshilltareve iu kërkua t’u përgjigjeshin me “po” ose “jo” disa fjalive. Për shembull, “Unë jam ndjerë e diskriminuar në këshill për shkak të gjinisë time”, “Unë bie gjithmonë dakord me vendimet e këshilltarëve që i përkasin të njëjtës parti politike”, “Unë e ngre zërin në këshill” dhe “Këshilltarët kërkojnë ekspertizën time profesionale rreth çështjeve që diskutohen në këshill”. Këshilltareve iu kërkua t’i vlerësonin marrëdhëniet në këshill sipas shkallës me 5 pikë “Likert” (1 = *Shumë të tensionuara* dhe 5 = *Shumë të mira*). Në veçanti, iu kërkua të vlerësonin marrëdhënien me këshilltaret (gra) që i përkasin të njëjtës parti politike, këshilltaret (gra) që i përkasin të njëjtës aleance politike, këshilltaret (gra) që i përkasin grupit opozitar, këshilltarët (gra dhe burra) që i përkasin të njëjtës parti politike, këshilltarët (gra dhe burra) që i përkasin të njëjtës aleance politike dhe këshilltarët (gra dhe burra) që i përkasin grupit opozitar.

Bashkëpunimi. Në këtë studim, bashkëpunimi ka të bëjë me ndërmarrjen e nismave kolektive, për shembull një grup këshilltarësh propozojnë një projektvendim ose vendosin lidhje me organizata vendore për mbarëvajtjen e interesave të komunitetit. Këshilltaret u përgjigjën nëse kishin marrë pjesë në nisma bashkëpunimi, cilët kanë qënë aktorët me të cilët i kanë ndërmarrë këto nisma bashkëpunimi, cili ka qenë fokusi i nismave, lloji i bashkëpunimit dhe pengesat të cilat kanë hasur përsa i takon bashkëpunimit me forumin e gruas.

Nismat për rritjen e kapaciteteve. Këshilltaret dhanë informacion për pjesëmarrjen e tyre në nismat për rritjen e kapaciteteve. Krahas kësaj, dhanë edhe sugjerime për fuqizimin e pushtetit vendimmarrës të grave në këshillat vendorë të Shqipërisë.

U mblodhën të dhëna edhe për karakteristikat e mëposhtme personale: numri i mandateve si këshilltare, numri i viteve në këshill, anëtarësimi në komisionet e këshillit vendor, pozicioni në komision, mosha, arsimi, gjendja civile, numri i fëmijëve, profesioni, pozicioni dhe organizata. Këshilltaret u pyetën edhe nëse planifikonin të kandidonin në zgjedhjet vendore të vitit 2015.

**Analiza e të dhënave**

U bë një analizë me një ndryshore, për të krijuar një ide të përgjithshme mbi kampionin, për shembull, për moshën mesatare, numrin e mandateve dhe vitet në këshill. U krye analizë me dy ndryshore, përfshirë analizën Hi-test, analizën t-test dhe korrelacionin, për të parë dy ndryshore në të njëjtën kohë, siç është arsimi dhe pushteti i perceptuar në vendimmarrje, apo raporti i grave këshilltare dhe pushteti i perceptuar në vendimmarrje (shih Drake & Jonson-Reid, 2007 për një përshkrim të testeve statistikore).[[11]](#footnote-11)

# 4. Gjetjet

## Karakteristikat e kampionit

Numri i mandateve varion nga 1 deri në 5 (*M* = 1,46, *SD* = 0,83);[[12]](#footnote-12) numri i viteve në këshill nga 1 deri në 23 (*M* = 5,76, *SD* = 3,56); numri i fëmijëve nga 0 deri në 6 (M = 2,17, SD = 1,18); dhe vlera mesatare e moshës është 48,36 vjeç (SD = 10,2, vargu: 24 – 70). Shumica e grave këshilltare kishin arsim të lartë (52,40 për qind) dhe qenë të martuara (88,46 për qind) (shih Tabelën 1). Afërsisht 26,14 për qind e këshilltareve (n = 40) kishin post drejtues në njërin prej komisioneve të këshillit. Shumica qenë anëtare të komisionit për arsimin dhe ekonominë, përkatësisht 28,68 për qind dhe 13,18 për qind (shih Tabelën 2).

## Pjesëmarrja në mbledhjet e këshillit

Më shumë se një e dyta e këshilltareve thanë se nuk mungojnë në mbledhje. Konkretisht, 55,98 për qind (n = 103) thanë se nuk mungojnë në mbledhjet e këshillit; 38,59 për qind (n = 71) thanë se mungojnë rrallë[[13]](#footnote-13) në mbledhjet e këshillit; dhe 5,43 për qind (n = 10) thanë se mungojnë shpesh[[14]](#footnote-14) në mbledhjet e këshillit. Ka raste kur këshilltaret nuk njoftohen për mbledhjet e këshillit. Kjo ndodh sidomos në zonat e largëta rurale.

## Pjesëmarrja në ligjëratë dhe kohëzgjatja e ligjëratës

*Pjesëmarrja në ligjëratë*

Më shumë se një e dyta e këshilltareve thanë se në një mbledhje të këshillit, mesatarisht, e marrin fjalën 1 – 2 herë. Ndërkohë, homologët meshkuj të tyre e marrin fjalën 3 – 5 herë. Në Figurën 1 paraqitet marrja e fjalës, sipas përkatësisë gjinore.



Figura 1: Marrja e fjalës (në përqindje), sipas gjinisë

Afërsisht 4,32 për qind e këshilltareve (n = 8) thanë se nuk e marrin kurrë fjalën; 52,97 për qind (n = 98) e marrin fjalën 1 – 2 herë; 26,49 për qind (n = 49) e marrin fjalën 3 – 5 herë; dhe 16,22 për qind (n = 30) e marrin fjalën më shumë se 5 herë. Ndërkohë, 12,97 për qind e këshilltareve (n = 24) thanë se homologët meshkuj e marrin fjalën 1 – 2 herë; 51,89 për qind (n = 96) thanë se homologët meshkuj e marrin fjalën 3 – 5 herë dhe 35,14 për qind (n = 65) thanë se homologët meshkuj e marrin fjalën më shumë se 5 herë.

Për të shqyrtuar marrëdhënien midis përqindjes së këshilltareve dhe marrjes së fjalës u realizuan dy Hi-teste. Marrëdhënia midis raportit të këshilltareve dhe marrjes së fjalës nga ana e tyre nuk ishte e rëndësishme nga ana statistikore.[[15]](#footnote-15) Po kështu, marrëdhënia midis raportit të këshilltareve dhe marrjes së fjalës nga burrat nuk ishte e rëndësishme nga ana statistikore. Me fjalë të tjera, pjesëmarrja në ligjëratë nuk ndryshon sipas raportit të grave në këshill.

*Kohëzgjatja e fjalës*

Shumica e këshilltareve thanë se në një mbledhjen e këshillit fjala e tyre zgjat nga 3 në 5 minuta. Ndërkohë, kohëzgjatja e fjalës së homologëve meshkuj është nga 6 në 10 minuta (Figura 2).



Figura 2: Kohëzgjatja e fjalës (në përqindje), sipas gjinisë

Afërsisht 3,23 për qind e këshilltareve (n = 6) thanë se nuk flasin fare; 28,49 për qind (n = 53) flasin 1 – 2 minuta; 46,77 për qind (n = 87) flasin 3 – 5 minuta; 14,52 për qind (n=27) flasin 6 – 10 minuta; dhe 6,99 për qind (n = 13) flasin më shumë se 10 minuta. Ndërkohë, 4,35 për qind e këshilltareve (n = 8) thanë se homologët meshkuj flasin 1 – 2 minuta; 24,46 për qind (n = 45) thanë 3 – 5 minuta; 49,42 për qind (n=91) thanë 6 – 10 minuta; dhe 21,74 për qind (n = 40) thanë se homologët e tyre meshkuj flasin më shumë se 10 minuta.

Për të shqyrtuar marrëdhënien midis raportit të këshilltareve dhe kohëzgjatjes së fjalës, u realizuan dy Hi-teste. Marrëdhënia midis raportit të këshilltareve dhe kohëzgjatjes së fjalës së grave nuk ishte statistikisht domethënëse. Po kështu, marrëdhënia midis raportit të këshilltareve dhe kohëzgjatjes së fjalës së burrave nuk ishte statistikisht domethënëse. Kohëzgjatja e fjalës nuk ndryshon sipas raportit të grave në këshill.

## Kontributi në nismat vendimmarrëse

*Propozime në programin e punës të këshillit*

Afërsisht, 78 për qind e këshilltareve (n = 145) thanë se kanë bërë propozime në programin e punës të këshillit. Por marrëdhënia midis raportit të këshilltareve dhe “bërjes së propozimeve” nuk ishte statistikisht domethënëse. Kontributi i këshilltareve në programin e këshillit nuk ndryshon sipas raportit të tyre në këshill.

*Ndërmarrja e iniciativave për hartimin e projektvendimeve*

Më shumë se një e dyta e këshilltareve, 55,8 për qind (n = 101), thanë se kanë qenë nismëtare të ndonjë projektvendimi gjatë mandatit të tyre. Numri i projektvendimeve të propozuara nga këshilltaret shkonte nga 0 në 15 (*M =* 1,81, *SD* = 2,6).[[16]](#footnote-16) Projektvendimet fokusoheshin tek ndihma sociale dhe ekonomike, buxheti i shkollave dhe kopshteve, kreditë e buta për gratë në nevojë, furnizimi me ujë, bursat për nxënësit dhe studentët, infrastruktura rrugore, kanalizimet, mjedisi, sporti, mbështetja për biznesin, dhuna në familje, tatim-taksat, shëndeti i grave, shëndeti publik, punësimi i grave, emergjencat civile, gjelbërimi, mbështetja për personat me aftësi të kufizuara dhe jetimët, partneriteti shkollë-forca të rendit, standardet e ngrohjes nëpër shkolla, mundësia për të pasur dhe përdorur tokë, aktivitetet social-kulturore në shkolla dhe qendrat shëndetësore. Marrëdhënia midis raportit të këshilltareve dhe “ndërmarrjes së iniciativave për projektvendime” nuk ishte statistikisht domethënëse.

Gratë këshilltare raportuan pengesat e mëposhtme për ndërmarrjen e nismave me qëllim hartimin e projektevendime: (a) mungesë njohurie sesi hartohet një projektvendim; (b) mungesë kohe; (c) mungesë besimi (domethënë, këshilli nuk do ta marrë projektvendimin në konsideratë, edhe sikur ta hartojnë); (d) kompetenca të dobëta të këshilltarëve; dhe (e) mungesë fondesh.

*Propozimi i shtesave dhe ndryshimeve në projektvendimet e paraqitura në këshill*

Afërsisht 30,6 për qind (n = 56) thanë se kanë propozuar shtesa dhe ndryshime në projektvendime. Numri i shtesave dhe ndryshimeve të propozuara nga këshilltaret gjatë mandatit të tyre shkonte nga 0 në 15 (*M* = 3,13, *SD* = 2,83). Marrëdhënia midis raportit të këshilltareve dhe “propozimit të shtesave dhe ndryshimeve” nuk ishte statistikisht domethënëse.

## Roli i këshilltareve gjatë seancave dëgjimore dhe takimeve me administratën vendore

*Roli i grave gjatë seancave dëgjimore**[[17]](#footnote-17)*

Në bazë të përgjigjeve të këshilltareve, 49,2 për qind e këshillave (n = 91) nuk kanë organizuar seanca publike në vitin 2014. Shumica e këshilltareve, 94,25 për qind (n = 82), thanë se ndihen të lirshme për t’i thënë gjërat ashtu siç i mendojnë gjatë seancave dëgjimore. Mirëpo, më pak se një e dyta e tyre, 47,62 për qind (n = 40), thanë se hedhin idenë që këshilli të organizojë seanca dëgjimore. Afërsisht, 21,35 për qind e këshilltareve (n = 19) thanë se nuk i nxisin aktorët pjesëmarrës të bëjnë propozime për projektbuxhetin dhe paketën fiskale and 17,2 për qind (n = 16) e këshilltareve thanë se nuk i diskutojnë propozimet e aktorëve pjesëmarrës në këshill dhe nuk sugjerojnë ndryshime në projektbuxhet dhe paketën fiskale (shih Tabelën 3).

Marrëdhënia midis raportit të grave këshilltare dhe rolit të grave gjatë seancave publike nuk ishte statistikisht domethënëse. Me fjalë të tjera, roli i grave gjatë seancave publike nuk ndryshon sipas përqindjes së tyre në këshill.

*Roli i grave gjatë takimeve me administratën vendore*

Në bazë të përgjigjeve të këshilltareve, 22,58 për qind e këshillave (n = 42) nuk kanë organizuar takime me administratën bashkiake/komunale në vitin 2014. Në krahasim me bashkitë dhe njësitë bashkiake, komunat kishin më pak gjasa të organizonin takime të tilla. Për shembull, 29,91 për qind e komunave (n = 35) nuk kishin organizuar takime. Kjo përqindje për bashkitë ishte 10,87 (n = 5) dhe për njësitë bashkiake 8,7 (n = 2).

Shumica e këshilltareve, 93,75 për qind (n = 135), thanë se kërkojnë informacion i cili është i dobishëm për komunitetin e tyre. Gjithashtu, ato ndihen të lirshme për t’i thënë gjërat ashtu siç i mendojnë, 90,21 për qind (n = 129). Por 23,36 për qind e këshilltareve (n = 32) thanë se nuk diskutojnë për performancën e aparatit të bashkisë/komunës në këshill dhe 33,33 për qind (n = 46) thanë se nuk e vënë aparatin e bashkisë/komunës para përgjegjësisë dhe nuk kërkojnë përmirësimin e situatës. Më shumë se 40 për qind e këshilltareve (n = 56) thanë se nuk kërkojnë organizimin e takimeve me aparatin e bashkisë/komunës edhe kur mendojnë se është e nevojshme (shih Tabelën 4). Roli i grave në takime nuk ndryshon sipas raportit të këshilltareve në këshill.

## Pushteti i perceptuar vendimmarrës

### *Përkufizimi i pushtetit vendimmarrës*

Sipas grave këshilltare, pushtet vendimmarrës do të thotë *t’i shërbesh komunitetit dhe të zgjidhësh problemet e komunitetit, të mbash premtimet zgjedhore dhe të ndryshosh perceptimin e njerëzve se gratë nuk duhet të përfshihen në politikë.* Gjithashtu, pushteti vendimmarrës ka të bëjë me *dëgjimin e zërit, fjalën e lirë dhe forcën për të vepruar, besimin, llogaridhënien dhe përgjegjësinë.*

*T’i shërbesh komunitetit dhe të zgjidhësh problemet e komunitetit.* Këshilltaret e lidhnin fuqinë vendimmarrëse me aftësinë për t’i shërbyer komunitetit dhe për të zgjidhur problemet e komunitetit. Për shembull, ato thanë se “vota e grave duhet t’i shërbejë komunitetit” dhe se “[pushteti vendimmarrës ka të bëjë me] përdorimin e votës me qëllim mbështetjen e nismave të komunitetit.” Këshilltaret theksuan rëndësinë e gjetjes së mbështetjes për njerëzit në nevojë, siç janë të pastrehët, gratë e papuna, jetimët dhe fëmijët që braktisin shkollën. Të tjerat u përqendruan tek rritja e cilësisë së shërbimeve publike, siç janë gjelbërimi dhe pastrimi i rrugëve.

*Mbajtja e premtimeve zgjedhore.* Disa këshilltare theksuan se pushtet vendimmarrës do të thotë të mbash premtimet elektorale dhe të punosh për komunitetin. “Pushtet vendimmarrës”, - tha Ana, këshilltare në Qarkun Kukës, - “do të thotë të plotësojmë ato që kemi premtuar para qytetarëve; të rrisim dhe të përmirësojmë shërbimet publike:” Po kështu, Mira, një tjetër këshilltare po nga Qarku Kukës, tha se pushtet vendimmarrës “do të thotë të jesh vetvetja, të arrish objektivat dhe ta justifikosh votën që të kanë dhënë.”

*Të ndryshosh perceptimin e njerëzve sipas të cilit gratë nuk duhet të përfshihen në politikë.* Për këshilltaret, pushteti vendimmarrës ka të bëjë me kundërshtimin e stereotipave gjinorë. Sipas tyre, ka një lidhje të fortë midis luftës kundër stereotipave gjinorë dhe zhvillimit shoqëror dhe ekonomik: lufta kundër stereotipave gjinorë sjell nivele më të larta zhvillimi.

*Ngritja e zërit*. Për shumë këshilltare, pushteti është i lidhur me ngritjen e zërit: aftësinë për t’i shprehur shqetësimet e veta dhe shqetësimet e grupeve në nevojë. Eva, një këshilltare nga Qarku Fier, tha: “[pushtet vendimmarrës do të thotë] të plotësosh zërin e atyre që heshtin, e atyre që presin nga të tjerët.” Një tjetër këshilltare theksoi se të kesh pushtet vendimmarrës do të thotë “që të të dëgjojnë të tjerët dhe të jesh zëri i komunitetit.” Shumica e këshilltareve theksuan se pushteti vendimmarrës nuk ka të bëjë vetëm me ngritjen e zërit rreth shqetësimeve të komunitetit, por edhe me gjetjen e mbështetjes për propozimet që ato bëjnë në këshill.

*Fjala e lirë dhe forca për të vepruar.* Pushtet vendimmarrës do të thotë “të shprehësh lirisht atë që mendon dhe të kesh forcë për të vepruar,” - tha një këshilltare në Qarkun Elbasan. Një tjetër këshilltare në Qarkun Lezhë e përkufizoi pushtetin vendimmarrës si “të jesh e pavarur në vendimmarrje, të kesh kapacitet dhe të kesh reputacion të mirë.”

*Besimi, llogaridhënia dhe përgjegjësia.* Këshilltaret vendosën një lidhje mes pushtetit vendimmarrës, besimit, llogaridhënies dhe përgjegjësisë. Irena, një këshilltare nga Qarku Tiranë, tha: “[Si vendimmarrës] njerëzit kanë besuar tek ne dhe mund të na vënë para përgjegjësisë.” Një tjetër këshilltare, Ana nga Qarku Korçë, e shpjegoi kështu fuqinë e saj në vendimmarrje: “[një këshilltare me pushtet vendimmarrës] duhet të ketë ndjenjën e përgjegjësisë për përfaqësimin e komunitetit. Duhet të njohë legjislacionin. Duhet të ketë marrëdhënie bashkëpunimi me këshilltarët, pavarësisht përkatësisë politike të tyre ... Duhet të ketë marrëdhënie të mira me pleqësinë e fshatit, të mbajë vesh problemet e tyre, të mbrojë dhe mbështesë kërkesat e qytetarëve të cilët e kanë votuar.”

Këshilltaret bënë krahasime me kolegët e tyre meshkuj. Sipas tyre, në krahasim me burrat, ato janë më bashkëpunuese, më të përgjegjshme dhe më të përkushtuara. Gjithashtu, ato kanë më pak gjasa të jenë të korruptuara. “Gratë janë më të përgjegjshme dhe të përkushtuara,” – tha Vera, një këshilltare e re nga Qarku Shkodër. Pastaj shtoi: - “Ato kanë aftësi më të mira në komunikim dhe janë më të vendosura që fjalët t’i kthejnë në vepra.”

### *Raporti i grave këshilltare dhe pushteti i perceptuar në vendimmarrje*

Gratë këshilltare perceptojnë më shumë pushtet në komision se sa në parti apo në këshill. Figura 3 tregon se vlera mesatare e pushtetit të perceptuar në komision është 3,65 krahasuar me 3,6 dhe 3,46, përkatësisht në parti dhe në këshill. Gratë këshilltare raportuan se kolegët e tyre meshkuj kanë më shumë pushtet në këshill, komision dhe në parti.



Figura 3: Pushteti i perceptuar në vendimmarrje, sipas gjinisë

Për të shqyrtuar marrëdhënien midis raportit të grave këshilltare dhe pushtetit të perceptuar në vendimmarrje, u realizua një t-test. Vlera mesatare e pushtetit të perceptuar në këshillat me përqindje të vogël grash është 3,52; në këshillat me përqindje mesatare grash është 3,47; dhe në këshillat me përqindje të lartë grash është 3,41. Rezultatet nuk e mbështetin hipotezën se sa më i lartë raporti i këshilltareve, aq më i lartë është pushteti i perceptuar në vendimmarrje. Në Figurën 4 paraqitet vlera mesatare e pushtetit të perceptuar në vendimmarrje, sipas përqindjes së këshilltareve.



Figura 4: Pushteti i perceptuar në vendimmarrje, sipas raportit të grave këshilltare

Marrëdhënia midis raportit të grave këshilltare dhe pushtetit të perceptuar në vendimmarrje në komision nuk është statistikisht domethënëse. Po kështu, marrëdhënia midis raportit të grave këshilltare dhe pushtetit të perceptuar në vendimmarrje në parti nuk është statistikisht domethënëse.

### *Karakteristikat individuale dhe pushteti i perceptuar në vendimmarrje*

Për të shpjeguar pushtetin e tyre vendimmarrës, këshilltaret ju referuan karakteristikave të tyre personale, si arsimi, njohuritë profesionale, reputacioni në komunitet dhe roli udhëheqës dhe kontributi në parti.

*Arsimi.* Këshilltaret me nivele arsimore më të larta kishin më shumë gjasë të thoshin se kanë më shumë pushtet vendimmarrës në këshill dhe komision. Këshilltaret shpjeguan se ato sjellin në komision njohuritë e tyre si mjeke, mësuese dhe ekonomiste. Marrëdhënia midis nivelit arsimor dhe pushtetit të perceptuar vendimmarrës në parti nuk ishte statistikisht domethënëse.

*Mosha.* Këshilltaret në moshë më të madhe, kundrejt këshilltareve në moshë më të re, kishin më shumë gjasë të thoshin se kanë më shumë pushtet vendimmarrës në këshill, komision, dhe parti.

*Pjesëmarrja në trajnime.* Këshilltaret që kanë marrë pjesë në seanca trajnimi[[18]](#footnote-18) kishin më shumë gjasë të thoshin se kanë më shumë pushtet vendimmarrës. Rreth 70 për qind e këshilltareve që e vlerësuan pushtetin e tyre vendimmarrës me numrin 4 ose 5 kishin marrë pjesë në trajnime.

*Roli udhëheqës.* Gratë me post drejtues në komision kishin më shumë gjasë të raportonin më shumë pushtet në vendimmarrje në këshill dhe në komision. Marrëdhënia midis postit në komision dhe pushtetit të perceptuar në vendimmarrje në parti nuk ishte statistikisht domethënëse.

Shpesh, karakteristikat personale ndërvepronin me njëra-tjetrën. Për shembull, niveli arsimor ndërvepronte me reputacionin në komunitet. “Kam pushtet sepse jam e vetmja grua në këshill dhe [këshilltarët] më njohin dhe më respektojnë” ishte një përgjigje e zakonshme. Ose, niveli arsimor ndërvepronte me nivelin drejtues brenda partisë. Ja si e shpjegoi pushtetin e saj në vendimmarrje një këshilltare në Qarkun Dibër: “Jam e vetmja grua [në këshill] dhe të gjithë i mbajnë vesh ato që them. Jam e vetmja anëtare e këshillit me arsim të lartë. Në parti kam pushtet sepse jam kryetarja e Forumit të Grave Socialiste të komunës.”

### *Shpjegimi i niveleve të ulëta të pushtetit vendimmarrës*

Afërisht 68 për qind e grave këshilltare (n = 127) thanë se nuk janë të kënaqura me pushtetin e tyre në këshill. Marrëdhënia midis raportit të grave këshilltare dhe nivelit të kënaqësisë me pushtetin në këshill nuk ishte statistikisht domethënëse. Afërsisht 62 për qind e këshilltareve (n = 114) u shprehën se do të donin të kishin më shumë pushtet ose shumë më tepër pushtet në këshill. Marrëdhënia midis raportit të grave këshilltare dhe nivelit të pushtetit që do të donin të kishin gratë në këshill nuk ishte statistikisht domethënëse. Më poshtë jepen disa shpjegime për nivelin e ulët të pushtetit vendimmarrës të grave këshilltare.

*Këshillat vendorë kanë kompetenca të kufizuara.* “Pushtetin ta japin kompetencat,” – tha një prej këshilltareve në Qarkun Tiranë. Pastaj shtoi: - “Kur nuk ke kompetenca, nuk ke pushtet.” Luljeta bënte pjesë në një këshill ku më shumë se 30 për qind e anëtarëve ishin gra. Duke folur për pushtetin e saj në vendimmarrje, ajo tha: “Ne [si gratë, edhe burrat] nuk kemi kompetenca. Kompetencat i ka pushteti qendror ose bashkia [e Tiranës].” Pavarësisht angazhimit të saj për t’i çuar përpara interesat e komunitetit, Luljeta ndihej e pafuqishme. Ajo e vlerësoi me 3 (nga 5) pikë pushtetin e saj vendimmarrës.

*Pushtetit vendor i mungojnë fondet.* Gratë këshilltare ndanë shpjegimin e përbashkët se zëri i tyre nuk shndërrohet në veprim pasi njësive të pushtetit vendor u mungojnë fondet. Ja si e përshkroi situatën në këshillin e saj një këshilltare nga Qarku Tiranë: “Problemet që ngremë ne jo domosdoshmërisht trajtohen, për shkak të mungesës së fondeve.” Pastaj shtoi: - “Nuk kemi pushtet për t’i ndryshuar gjërat.” Po kështu, një këshilltare nga Qarku Vlorë tha: “Nuk kemi fonde. As gratë, as burrat, nuk zgjidhin dot gjë.”

*Vendimmarrja e grave këshilltare pasqyron interesat e drejtuesve të partisë dhe jo interesat e komunitetit.* “I miratojmë vendimet ngaqë jemi të detyruara por kjo nuk do të thotë se kemi pushtet,” – tha një këshilltare në një nga njësitë bashkiake të Tiranës. Afërsisht 43,93 për qind e grave këshilltare (n = 76) qenë dakord me shprehjen “Unë bie gjithmonë dakord me vendimet e këshilltarëve që i përkasin të njëjtës parti politike.” Një prej këshilltareve në Qarkun Korçë tha: “Në shumicën e rasteve, këshilltarët ndikohen nga forca e tyre politike dhe jo nga problemet për të cilat diskutojnë.” Po kështu, një këshilltare në një prej njësive bashkiake në Tiranë tha se: “I miratojmë vendimet ngaqë jemi të detyruara por kjo nuk do të thotë se kemi pushtet.” Këshilltaret ndanë shqetësimin se nëse kundërshtojnë direktivat e partisë atëherë mund të rrezikojnë vendin e punës, sidomos nëse punojnë në sektorin publik.

*Fuqia vendimmarrëse e grave këshilltare ndikohet nga rëndësia e partisë.* Këshilltaret që u përkisnin partive të vogla shpjeguan se kishin nivele të ulëta pushteti në vendimmarrje. Mirëpo, kjo nuk u mbështet nga analiza statistikore. Marrëdhënia midis përkatësisë partiake dhe pushtetit të perceptuar në vendimmarrje nuk ishte statistikisht domethënëse. Me fjalë të tjera, këshilltaret socialiste, këshilltaret demokratike dhe këshilltaret e tjera nuk kishin ndonjë dallim sa i takon pushtetit vendimmarrës të raportuar prej tyre.

*Udhëheqësit partiakë nuk i përzgjedhin gratë këshilltare që të nxisin barazinë gjinore dhe të fuqizojnë demokracinë brenda partisë.* Përkundrazi, ata i përzgjedhin gratë për figurë simbolike. Njëra prej këshilltareve tha: “Në komunën tonë, nuk na ftojnë të marrin pjesë në mbledhjet e partisë. Në këshill marrim pjesë sepse u duheshin gra.” Gra të tjera këshilltare thanë se qenë zgjedhur për shkak të lidhjeve fisnore. “Me thënë të vërtetën, më kanë zgjedhur për shkak të origjinës familjare dhe lidhjeve farefisnore,” – tha një këshilltare në Qarkun Shkodër. Kishte një nivel të lartë pakënaqësie lidhur me rolin e grave në parti. Gratë këshilltare thanë se e vetmja herë kur u është dëgjuar zëri ka qenë gjatë fushatave zgjedhore.

*Reagimet e ashpra të burrave karakterizojnë këshillat me raport të lartë grash.* “Burrat më luftojnë, nuk duan të më lënë hapësirë politike apo profesionale,” - tha Afërdita. Ajo bënte pjesë në një këshill bashkiak ku 32 për qind e anëtarëve ishin gra. Po kështu, Rina, anëtare në një këshill komunal ku gratë qenë më shumë se 30 për qind, tha: - “Nuk ma dëgjojnë mendimin. Më kundërshtojnë menjëherë. Nuk e di nëse jam anëtare e ndonjë komisioni.” Pastaj shtoi: - “E njëjta gjë ndodh në partinë time. Nuk m’i dëgjojnë mendimet dhe kërkesat.”

Ka raste të këshillave ku, edhe pse gratë janë të pakta në numër, ato kanë raportuar nivele të larta pushteti vendimmarrës. Lindita ishte e vetmja grua në një këshill prej 15 anëtarësh. Ja si e përshkroi ajo pushtetin e saj vendimmarrës: “Jam e vetmja grua [në këshill] dhe mendoj se vetëm unë mund ta ngre zërin për to [gratë].” Ajo e vlerësoi me 4 (nga 5) pikë pushtetin e saj vendimmarrës.

*Organizimi i grave këshilltare është i dobët, edhe atëherë kur përbëjnë një përqindje të ndjeshme.* Kjo dallon nga anëtarët burra të cilët “organizohen sipas klaneve” dhe “negociojnë me njëri-tjetrin.” Gjithashtu, grupet e burrave janë përjashtues dhe nuk i përfshijnë gratë, edhe atëherë kur i përkasin të njëjtës parti politike.

## Pasqyrimi i problemeve të grave dhe vajzave në këshillin vendor

*Ngritja e zërit në këshill*

Shumica e këshilltareve thanë se e ngrenë zërin në këshill kur diskutimet fokusohen tek ndihma ekonomike (82,7 për qind), buxheti (65,95 për qind), bursat (62,16 për qind), furnizimi me ujë (52,97 për qind), investimet publike (52,43 për qind) dhe shërbimet publike (51,35 për qind) (shih Tabelën 7).

*Problemet kryesore të grave dhe vajzave në komunitet*

Shumica e këshilltareve thanë se gratë dhe vajzat përballen me problemet e papunësisë (92,47 për qind), të varfërisë (70,43 për qind), të përfaqësimit të ulët në vendimmarrje (61,29 për qind), të dhunës në familje (46,77 për qind), të diskriminimit në tregun e punës (43,01 për qind) dhe të mungesës së mbështetjes për bizneset e grave (31,18 për qind) (shih Tabelën 8).

*Përgjegjësia për përfaqësimin e interesave të grave dhe vajzave në këshill*

Afërsisht 93 për qind e këshilltareve (n = 172) thanë se e perceptojnë si përgjegjësi të tyre përfaqësimin e interesave të grave dhe vajzave në këshill. Marrëdhënia midis raportit të grave këshilltare dhe “përgjegjësisë për përfaqësimin e interesave të grave dhe vajzave në këshill” nuk ishte statistikisht domethënëse.

*Ngritja e zërit për problemet kryesore të grave dhe vajzave në komunitet*

Afërsisht 63,78 për qind e këshilltareve (n = 118) thanë se e kanë ngritur zërin në këshill për të zgjidhur problemet me të cilat përballen gratë dhe vajzat në komunitet. Marrëdhënia midis raportit të grave këshilltare dhe mundësisë së tyre për të ngritur zërin nuk ishte statistikisht domethënëse. Megjithatë, mund të bëhen disa krahasime: 73,47 për qind e këshilltareve në këshillat me 10 për qind ose më pak gra këshilltare thanë se e kanë ngritur zërin në këshill për të zgjidhur problemet me të cilat përballen gratë dhe vajzat në komunitet. Ndërkohë, kjo përqindje në këshillat me raport 0,30 ose më shumë ishte 60,7.

*Problemet për të cilat këshilltaret e kanë ngritur zërin në këshill*

U bënë krahasime midis problemeve që vërejnë gratë këshilltare në komunitet dhe problemeve për të cilat ato ngrenë zërin në këshill. Shumica e këshilltareve thanë se e ngrenë zërin për problemet e papunësisë (82,05 për qind), varfërisë (58,12 për qind) dhe përfaqësimit në nivele të ulëta në vendimmarrje (57,26 për qind). Ka një mospërputhje midis problemeve të që vërejnë gratë dhe vajzat në komunitet dhe problemeve për të cilat diskutojnë në këshill. Megjithëse 30,73 për qind e këshilltareve raportuan se mungesa e mbështetjes për bizneset e grave është një prej problemeve kryesore me të cilat përballen gratë dhe vajzat në komunitet, vetëm 15,38 për qind raportuan se e kishin ngritur këtë problem në këshill.

*Qëndrimet e këshilltarëve ndaj punës së grave*

A janë mirëpritur nga këshilltarët përpjekjet e grave për t’i sjellë në vëmendje të këshillit problemet e grave dhe vajzave? Një e dyta e këshilltareve thanë se burrat “i kanë mirëpritur përpjekjet e grave.” Ndërkohë, 10,08 për qind (n = 12) thanë se burrat “i kanë injoruar përpjekjet e grave” (shih Tabelën 10). Marrëdhënia midis raportit të këshilltareve dhe qëndrimeve të këshilltarëve nuk ishte statistikisht domethënëse.

## Marrëdhënia me këshilltarët

*Përvoja në këshill*

Afërsisht 11,9 për qind e këshilltareve (n = 21) thanë se “ndihen të diskriminuara” për shkak të gjinisë dhe 18,29 për qind (n = 32) thanë se “këshilltarët më ndërpresin gjatë kohës që ndaj mendimet e mia.” Gjithashtu, 43,93 për qind (n = 76) thanë se “bien gjithmonë dakord me vendimet e këshilltarëve që i përkasin të njëjtës parti politike” dhe 49,43 për qind (n = 86) thanë se këshilltarët “kërkojnë ekspertizën time profesionale rreth çështjeve që diskutohen në këshill” (shih Tabelën 10).

Marrëdhënia midis raportit të grave këshilltare dhe “ngritjes së zërit” ishte statistikisht domethënëse. Gratë në këshillat me përqindje të lartë këshilltaresh kishin më shumë gjasë të thoshin se e ngrenë zërin. Konkretisht, 96,72 për qind (n = 59) e grave në këshillat me raport më të lartë se 30 për qind thanë se e ngrenë zërin në këshill. Ndërkohë, kjo përqindje në këshilla me raport 10 për qind ose më pak ishte 82,61 (n = 38). Megjithatë, marrëdhënia midis raportit të grave këshilltare dhe dëgjimit të zërit të tyre nuk ishte statistikisht domethënëse. Konkretisht, 80,33 për qind e grave (n = 49) në këshillat me 30 për qind ose më shumë të anëtarëve gra thanë se u dëgjohej zëri. Ndërkohë, përqindja për këshillat me raport që shkon nga 0,1 në 0,3 është 86,49 (n = 64) dhe për këshillat me raport 0,1 ose më të ulët është 72,92 për qind (n = 35).

*Marrëdhëniet në këshill*

Këshilltaret kishin më shumë gjasë të raportonin marrëdhënie të mira me gratë këshilltare që i përkasin të njëjtës parti politike (*M =* 4,48, *SD =* 0,66). Më pas vinin këshilltaret që i përkasin të njëjtës aleancë politike (*M* = 4,43, *SD =* 0,64), këshilltarët (gra dhe burra) që i përkasin të njëjtës parti (*M =* 4,37*, SD* = 0,69), këshilltarët (gra dhe burra) që i përkasin të njëjtës aleancë politike (*M* = 4,32, *SD =* 0,66) dhe këshilltaret gra që i përkasin opozitës (*M* = 4,14; *SD =* 0,81). Gratë kishin më shumë gjasë të thoshin se kanë marrëdhënie të tensionuara me këshilltarët (gra dhe burra) që i përkasin opozitës (*M* = 3,8; *SD =* 0,96) (shih Tabelën 11).

## Bashkëpunimi në këshill

Afërsisht 50,81 për qind (n = 94) e grave thanë se kanë marrë pjesë në nisma kolektive. Marrëdhënia midis raportit të këshilltareve dhe pjesëmarrjes në nisma bashkëpunimi nuk ishte statistikisht e rëndësishme.

*Aktorët bashkëpunues*

Grave iu kërkua të ndanin informacion rreth aktorëve të përfshirë në nismat e bashkëpunimit. Shumica e këshilltareve, 59,04 (n = 49), kanë bashkëpunuar me këshilltarë të ndryshëm (gra dhe burra), pavarësisht përkatësisë partiake. Më shumë se një e dyta e këshilltareve kanë bashkëpunuar me këshilltare të tjera për të trajtuar problemet me të cilat përballen gratë dhe vajzat në komunitetin e tyre. Marrëdhënia midis raportit të këshilltareve dhe bashkëpunimit midis tyre ishte statistikisht e rëndësishme. Rastet e bashkëpunimit qenë më të shumta në këshillat me raport të lartë të grave këshilltare.

Shumica e grave këshilltare, 86,59 për qind (n = 71), kanë bashkëpunuar me gratë e tjera që nuk i përkasin të njëjtës parti politike. Këshilltaret përmendën katër lloje bashkëpunimesh: (a) organizimi i fushatave të ndërgjegjësimit; (b) kërkimi i fondeve për përmirësimin e të mirave dhe shërbimeve publike; (c) lobimi në qeverinë qëndrore; dhe (d) zhvillimi i lidhjeve bashkëpunuese me organizatat e shoqërisë civile dhe organizatat humanitare me qëllim përmirësimin e ofrimit të shërbimeve në komunitet.

*Bashkëpunimi me Forumin e Gruas*

Afërsisht 72,6 për qind e këshilltareve (n = 135) thanë se bashkëpunojnë me Forumin e Gruas (22 këshilltare ose 11,83 për qind thanë se partia e tyre nuk ka forum të gruas). Gratë këshilltare raportuan pengesat e mëposhtme për bashkëpunim: (a) Forumi i Gruas nuk ka organizuar asnjë aktivitet në bashki/komunë; (b) Forumi i Gruas nuk është bashkëpunues; (c) Forumi i Gruas nuk përfaqëson interesat e grave të zonës; dhe (d) zonat e thella karakterizohen nga qëndrimet diskriminuese kundrejt grave që duan të aktivizohen në forum. Shpesh, këto pengesa ndërvepronin me njëra-tjetrën.

## Kandidimi në zgjedhjet vendore të vitit 2015

Afërsisht 55 për qind e këshilltareve (n = 100) raportuan se kanë ndër mend të kandidojnë në zgjedhjet vendore të vitit 2015. Marrëdhënia midis kandidimit në zgjedhjet vendore të vitit 2015 dhe pushtetit të perceptuar vendimmarrës ishte e rëndësishme nga ana statistikore. Gratë që perceptonin më shumë pushtet vendimmarrës, jetonin në qytet, dhe kishin post drejtues në një prej komisioneve të këshillit kishin më shumë gjasa të thoshin se do të kandidonin në zgjedhje. Marrëdhënia midis pjesëmarrjes si kandidate në zgjedhje dhe partisë politike nuk ishte e rëndësishme nga ana statistikore.

## Pjesëmarrja në nismat për rritjen e kapaciteteve

*Trajnimet e ofruara në pushtetin vendor*

Rreth 33,4 për qind e grave (n = 63) thanë se në bashkinë/komunën e tyre janë ofruar trajnime. Seancat trajnuese janë ofruar më së shumti në qytet. Marrëdhënia midis seancave trajnuese dhe tipit të njësisë vendore (urbane kundrejt rurale) ishte e rëndësishme nga ana statistikore. Konkretisht, 65,22 për qind e këshilltareve (n = 30) në qytet raportuan se në njësinë e tyre vendore janë ofruar trajnime. Ndërkohë, në fshat kjo përqindje ishte 22,22 (n = 26).

*Pjesëmarrja në trajnime*

Më pak se 50 për qind e grave (n = 75) thanë se kanë marrë pjesë në trajnime. Marrëdhënia midis tipit të njësisë vendore dhe pjesëmarrjes në trajnime ishte e rëndësishme nga ana statistikore. Në krahasim me këshilltaret në fshat, këshilltaret në qytet kishin më shumë gjasa të raportonin se kanë marrë pjesë në seanca trajnimi. Konkretisht, 69,57 për qind e këshilltareve në qytet (n = 32) thanë se kanë marrë pjesë në seanca trajnimi. Për këshilltaret në fshat kjo përqindje ishte 28,21 (n = 33). Në krahasim me këshilltaret që nuk kanë marrë pjesë në seanca trajnimi, këshilltaret që kanë marrë pjesë në to raportuan më shumë pushtet vendimmarrës. Për shembull, 75 për qind e këshilltareve (n = 15) që kanë marrë pjesë në seanca trajnimi e vlerësuan pushtetin e tyre vendimmarrës me numrin 5 (nga 5 pikë).

Këshilltaret thanë se trajnimet janë fokusuar në temat e mëposhtme: udhëheqje, fushata zgjedhore, roli i grave në vendimmarrje, gratë në politikë, përfaqësimi i grave në politikë dhe administratë, buxhetimi, dhuna me bazë gjinore, fuqizimi ekonomik i grave, situata e grave në fshat, komunikimi, lobimi dhe advokimi, ligjërimi publik, të drejtat e grave, trafikimi i qenieve njerëzore, fushatat nëpër familje, teknologjia informatike, organizimi i fushatave zgjedhore dhe organizimi i konferencave për shtyp. Gjithashtu, këshilltaret thanë se seancat e trajnimit janë ofruar nga OSBE, NDI, USAID, UNICEF dhe Komisioni Evropian.

# 5. Përfundime

Qëllimi i këtij studimi ishte të shqyrtonte pushtetin vendimmarrës të grave këshilltare në Shqipëri. Tabelat 14 dhe 15 paraqesin një përmbledhje të gjetjeve kryesore, duke përfshirë edhe rezultatet e testeve statistikore. Rezultatet tregojnë se raporti i këshilltareve gra nuk ka efekt pozitiv tek pushteti i perceptuar në vendimmarrje. Këshilltaret gra përballen me pengesa të shumta strukturore sa i takon pushtetit të tyre vendimmarrës. Këto pengesa kanë të bëjnë me kompetencat e dobëta të këshillave vendorë, kapaciteti i dobët fiskal i njësive të qeverisjes vendore, procesi përmes të cilit udhëheqësit e partive përzgjedhin gratë si këshilltare dhe kufizimet që udhëheqësit e partive vendosin për vendimmarrësit vendorë. Nëse këto pengesa strukturore nuk adresohen, do të ketë shumë pak ndryshim në pushtetin vendimmarrës të këshilltareve.

Pritshmëria është që gratë në vendimmarrje do të veprojnë për llogari të grave të tjera dhe kështu do t’i çojnë përpara interesat e përbashkëta. Ky studim tregon se shumica e grave këshilltare e perceptojnë si përgjegjësi të tyre përfaqësimin e interesave të grave dhe vajzave në këshill. Mirëpo, efekti i shifrave nuk është në drejtimin e pritur: 73,47 për qind e këshilltareve në këshillat me raport 0,10 ose më pak thanë se e kanë ngritur zërin në këshill për të zgjidhur problemet me të cilat përballen gratë dhe vajzat në komunitet. Ndërkohë, kjo përqindje në këshillat me raport 0,30 ose më shumë ishte 60,7. Mund të ketë shumë shpjegime përse është kështu. Nëse gratë përzgjidhen për të përmbushur një kuotë të caktuar, atëherë pjesëmarrja e tyre në politikën vendore mund të mos jetë shprehje e angazhimit të tyre për barazi gjinore. Përkundrazi, kjo bëhet për t’u shërbyer interesave të udhëheqësve partiakë. Një shpjegim tjetër është se dallimet ndërmjet grave krijojnë pengesa për bashkëpunim (Beckwith & Cowell-Meyers, 2007). Interesat e grave ndryshojnë në bazë të moshës dhe klasës shoqërore që ato i përkasin, për shembull (Childs, 2006). Këto dallime çojnë në formimin e një grupi heterogjen që nuk e konsideron barazinë gjinore si një prej objektivave të tij kryesorë.

Një tjetër pritshmëri është se rritja e numrit të grave do të ndikojë si sjelljen e burrave ashtu edhe atë të grave: gratë do të shprehin shqetësimet e tyre, ndërsa burrat do t’ju kushtojnë më shumë vëmendje çështjeve të grave (Childs & Krook, 2006). Ky studim gjeti vetëm mbështetje të pjesshme për këtë pritshmëri. Këshilltaret *e ngrenë zërin*; mirëpo, marrëdhënia midis raportit të tyre dhe *dëgjimit të zërit* është e dobët. Marrëdhënia midis numrit të këshilltareve dhe shkallës me të cilën burrat tregojnë vëmendje ndaj çështjeve të grave nuk është e qartë. Ajo që tregon ky studim është se kur gratë përbëjnë një numër të konsiderueshëm, ato përballen me reagimin negativ të burrave. Këshilltaret ndanë raste të kundër-reagimeve të burrave në këshillat kur ato qenë në një raport prej 0,3 ose më të lartë. Mirëpo, nuk ishte gjithmonë kështu. Rekomandohet që studimet e ardhshme të fokusohen tek shkalla me të cilën prania e grave ndikon tek sjellja e burrave.

Rezultatet tregojnë se këshilltaret kanë më shumë gjasa të vendosin lidhje bashkëpunimi me njëra-tjetrën kur janë në një numër të konsiderueshëm. Gjithashtu, përpjekjet e grave për bashkëpunim shkojnë përtej partisë të tyre. Sfida është si të kalohet nga përpjekjet për bashkëpunim në shkallë të vogël tek nisma të mirë-organizuara të cilat kanë qëndrueshmëri në kohë. Vetëm rritja e numri të grave nuk do të çojnë në një *reaksionin zinxhir*: të ndryshojë realitetin e grave dhe vajzave në Shqipëri.

# 6. Rekomandime

Këshilltaret dhanë sugjerimet e mëposhtme për fuqizimin e pushtetit të tyre vendimmarrës:

* *Rritja e kompetencave.* Rritja e kompetenca të këshilltarëve ka rëndësi kritike për pushtetin e tyre vendimmarrës. Nëse këshilltarëve u mungojnë kompetencat, atëherë rritja e numrit të grave nuk do të sjellë rezultate pozitive.
* *Modifikimi i procesit të përzgjedhjes së grave.* Nuk mjafton vetëm që udhëheqësit partiakë të përzgjedhin gra. Këshilltaret sugjeruan që udhëheqësit të marrin në konsideratë edhe karakteristikat e grave, siç janë niveli arsimor dhe kontributi në parti.
* *Rritja e kapaciteteve fiskale të njësive vendore*. Aftësia e grave për të adresuar nevojat e anëtarëve të komunitetit varet, pjesërisht, nga kapacitetet fiskale të njësive vendore. “Veprat kritike” të këshilltareve do të ndikohen nga niveli në të cilin Reforma e Decentralizimit dhe Autonomisë Vendore, dhe Reforma Territoriale e Administrative do të çojnë në bashki me kapacitete të forta fiskale.
* *Organizimi i fushatave të ndërgjegjësimit.* Gratë këshilltare sugjeruan organizimin e fushatave të ndërgjegjësimit që kanë në objektiv (a) të rejat dhe (b) popullatën e gjerë. Të parat duhet të fokusohen tek *rëndësia e përfshirjes në vendimmarrjen vendore,* ndërsa të dytat tek *arsyeja përse gratë duhet të jenë të barabarta e burrat në vendimmarrje.*
* *Përgatitja e një programi udhëheqjeje për vajzat dhe gratë e reja të cilat dëshirojnë të bëhen pjesë e politikës vendore.* Rekomandohet që ky program të fokusohet te kultivimi i aftësive udhëheqëse tek të rejat.
* *Organizimi i seancave informuese për këshilltaret në moshë të re.* Rekomandohet që seancat informuese të fokusohen tek: (a) mënyra si funksionon qeverisja vendore; (b) rolet dhe kompetencat e grave në këshill; dhe (c) kuadri ligjor për të drejtat e grave.
* *Përgatitja e një programi për asistimin e këshilltareve në moshë të re.* Qëllimi i këtij programi duhet të jetë mbështetja e këshilltareve në moshë të re gjatë rrugëtimit politik të tyre. Për shembull, këshilltaret me përvojë mund t’u tregojnë se cilat janë vështirësitë me të cilat përballen gratë pasi bëhen anëtare të këshillave vendorë.
* *Përgatitja e programeve të shkëmbimeve rajonale.* Programet e shkëmbimit u japin mundësi grave të shkëmbejnë përvoja dhe të krijojnë koalicione me gratë këshilltare të rajoneve fqinje.
* *Nxitja e bashkëpunimit me gratë në vendimmarrje.* Sugjerohen dy lloje bashkëpunimi: bashkëpunim vertikal, ku gratë këshilltare bashkëpunojnë me gra të tjera në vendimmarrje në nivel qendror, dhe bashkëpunim horizontal, ku gratë këshilltare bashkëpunojnë me njëra-tjetrën.
* *Fuqizimi i bashkëpunimit me organizatat e shoqërisë civile.* Këto përpjekje do t’i ndihmojnë gratë ta kapërcejnë hendekun midis problemeve me të cilat përballen në komunitet dhe problemeve për të cilat diskutojnë në këshill.
* *Organizimi i seancave trajnuese me gratë këshilltare.* Gratë këshilltare sugjeruan organizimin e trajnimeve që fokusohen në këto tema: ndërveprimi dhe komunikimi me mediat, përmirësimi i aftësive të komunikimit, përdorimi i teknologjisë, përmirësimi i aftësive udhëheqëse dhe vendimmarrëse, fuqizimi i aftësive bashkëpunuese, rritja e vetëbesimit dhe lobimi brenda partisë. Tema të tjera përfshijnë ligjërimin publik, buxhetimin gjinor, strehimin dhe dhunën në familje.
* *Zbatimi i programeve kulturore.* Këshilltaret në fshat sugjeruan zbatimin e programeve kulturore të cilat do t’i ndihmojnë gratë (jo vetëm këshilltaret) të ndërveprojnë me njëra-tjetrën dhe të organizohen për interesa të përbashkëta.
* *Mbështetja për fuqizimin ekonomik të grave dhe zhvillimin rural.* Këshilltaret sugjeruan krijimin e mundësive për punësim dhe nxitjen e përfshirjes së grave në biznes. U sugjerua edhe ofrimi i stimujve për të rejat e arsimuara që të qëndrojnë në komunitetet rurale.

Ndërhyrje të tjera duhet të fokusohen në fushat e mëposhtme:

* *Mbështetja e pjesëmarrjes së këshilltareve në diskutimin e ndryshimeve ligjore, reformave dhe strategjive kombëtare,* si Ligji i Financave Vendore, Ligji për Organizimin dhe Funksionimin e Qeverisjes Lokale, dhe Reforma Territoriale dhe Administrative.
* *Monitorimi i zbatimit të kuotës gjinore.* Rezultat e studimit sugjerojnë se monitorimi dhe zbatimi i kuotës gjinore gjatë zgjedhjeve nuk është i mjaftueshëm. Është e rëndësishme të monitorohet zbatimi i kuotës në kohë.
* *Theksimi i kontributit të grave në zhvillimin lokal.* Diskutimet publike shpesh fokusohen në rëndësinë e zbatimit të kuotës gjinore. Vëmendja duhet të zhvendoset në mënyrat përmes të cilave gratë kontribuojnë në zhvillimin lokal. Ky studim nxjerr në pah përpjekjet bashkëpunuese të këshilltareve si dhe përpjekjet për të përfaqësuar interesat e grave dhe vajzave në këshill. Gjithashtu, diskutimet duhet të fokusohen në rëndësinë e rritjes së rolit të grave në takimet e hapura dhe forma të tjera të organizimit lokal, si komisionet qytetare.
* *Mbështetja e organizimit të këshilltareve*. Nëse këshilltaret do të jenë të mirëorganizuara, atëherë do të kenë mundësi të mbështesin njëra-tjetrën dhe të çojnë përpara axhendën e tyre. Me rritjet e raportit të tyre në këshillat vendore, gratë do të kenë më shumë mundësi të krijojnë lidhje bashkëpunimi me njëra tjetrën. Megjithatë, nuk është e qartë ende nëse ato do të organizohen për interesa kolektive. Njëkohësisht, Reforma Territoriale dhe Administrative mund të çojë në rritjen e pabarazive midis zonave urbane dhe rurale. Këshilltaret në zonat rurale, krahasuar me ato në zonat urbane, kishin më pak gjasa të raportonin se do të kandidojnë në zgjedhjet lokale të vitit 2015. Gratë në zonat rurale jo vetëm që duhet të inkurajohen të kandidojnë, por edhe të mbështeten përmes një sërë programesh për forcimin e kapaciteteve të cilat duhet të përshtaten me nevojat e tyre.

Një sërë pyetjesh kërkojnë hulumtim të mëtejshëm. Për shembull, si e perceptojnë burrat këshilltarë pushtetin vendimmarrës të grave këshilltare? Si e perceptojnë burrat këshilltarë kontributin e grave në këshillin lokal? A mund të vendosin këshilltaret lidhje bashkëpunimi me gratë deputete? Çfarë pengesash hasin ato? Kuota e re gjinore mund të ndikojë dinamikat e pushtetit brenda këshillit. Studime të mëtejshme duhet të fokusohen në ndikimin e përmirësimeve ligjore.

Në terren, intervistueset hasën probleme lidhur me sigurimin e të dhënave të kontaktit të këshilltareve. Kishte raste kur udhëheqësit e partive, sekretarët e këshillave lokalë, kryetarët e bashkive dhe komunave, apo drejtues të tjerë lokalë nuk e jepnin informacionin. Të dhënat e kontaktit për përfaqësuesit vendorë duhet të vihen në dispozicion të publikut si edhe të përditësohen për të pasqyruar përbërjen e këshillit vendor.

# Bibliografi

Alozie, Nicholas O., & Manganaro, Lynne L. (1993). Women's Council Representation: Measurement Implications for Public Policy (Përfaqësimi në këshilla i grave: rrjedhoja të matjeve në lidhje me politikat publike). *Political Research Quarterly, 46*(2), 383-398. doi: 10.2307/448894

Battista, James Coleman. (2011). Formal and Perceived Leadership Power in U.S. State Legislatures (Pushteti zyrtar dhe i perceptuar udhëheqës në legjislaturat shtetërore në SHBA). *State Politics & Policy Quarterly, 11*(1), 102-118.

Beckwith, Karen, & Cowell-Meyers, Kimberly. (2007). Sheer Numbers: Critical Representation Thresholds and Women's Political Representation (Thjesht shifra: pragjet e përfaqësimit kritik dhe përfaqësimi politik i grave). *Perspectives on Politics, 5*(3), 553-565. doi: 10.2307/20446503

Brown, Clyde, Heighberger, Neil R., & Shocket, Peter A. (1993). Gender-Based Differences in Perceptions of Male and Female City Council Candidates (Dallimet gjinore në perceptimin e kandidateve meshkuj dhe femra për këshillat bashkiakë). *Women & Politics, 13*(1), 1-17. doi: 10.1300/J014v13n01\_01

Caiazza, Amy. (2004). Does women's representation in elected office lead to women-friendly policy? Analysis of state-level data (A çon përfaqësimi i grave në poste të zgjedhura në politika më të favorshme për gratë? Analizë e të dhënave në nivel shteti). *Women & Politics, 26*(1), 35-70.

Celis, Karen. (2007). Substantive representation of women: the representation of women's interests and the impact of descriptive representation in the Belgian Parliament (1900-1979) (Përfaqësimi cilësor i grave: përfaqësimi i interesave të grave dhe efekti i përfaqësimit sasior në Parlamentin Belg). *Journal of Women, Politics & Policy, 28*(2), 85-114. doi: 10.1300/J501v28n02\_04

Celis, Karen, & Childs, Sarah. (2008). Introduction: The Descriptive and Substantive Representation of Women: New Directions (Hyrje: Përfaqësimi sasior dhe cilësor i grave: drejtime të reja). *Parliamentary Affairs, 61*(3), 419-425.

Chaney, Paul. (2012). Critical Actors vs. Critical Mass: The Substantive Representation of Women in the Scottish Parliament (Aktorët kritikë dhe masa kritike: përfaqësimi cilësor i grave në Parlamentin Skocez). *British Journal of Politics & International Relations, 14*(3), 441-457. doi: 10.1111/j.1467-856X.2011.00467.x

Childs, Sarah. (2006). The Complicated Relationship between Sex, Gender and the Substantive Representation of Women (Marrëdhënia e ndërlikuar midis seksit, përkatësisë gjinore dhe përfaqësimit cilësor të grave). *European Journal of Women's Studies, 13*(1), 7-21.

Childs, Sarah, & Krook, Mona Lena. (2006). Should feminists give up on critical mass? A contingent yes. (A duhet të heqin dorë feministet nga masa kritike? Po, me rezerva.) *Politics & Gender, 2*(4), 522-530.

Clucas, Richard A. (2001). Principal-Agent Theory and the Power of State House Speakers (Teoria e agjentit parësor dhe fuqia e kryetarëve të parlamenteve shtetërore në SHBA). *Legislative Studies Quarterly, 26*(2), 319-338. doi: 10.2307/440206

Cowell-Meyers, Kimberly, & Langbein, Laura. (2009). Linking Women's Descriptive and Substantive Representation in the United States (Vendosja e lidhjes midis përfaqësimit sasior dhe atij cilësor të grave në SHBA). *Politics & Gender, 5*(04), 491-518.

Dahlerup, Drude. (2006). The Story of the Theory of Critical Mass. *Politics & Gender, 2*(4), 511-522.

Dauti, Marsela, & Gjermeni, Eglantina. (2015). Mapping women’s representation in the local councils of Albania (Evidentimi i përfaqësimit të grave në këshillat vendorë në Shqipëri). Në S. P. Ramet & C. M. Hassenstab, *Gender (in)equality and gender politics in Southeastern Europe: A question of justice ((Pa)barazia gjinore dhe politika gjinore në Evropën Juglindore: çështje drejtësie)*. UK: Palgrave Macmillan.

Drake, Brett. and Jonson-Reid, Melissa. (2007). *Social Work Research Methods. From*

*Conceptualization to Dissemination*. Boston, MA: Allyn & Bacon.

Frederick, Brian. (2009). Are Female House Members Still More Liberal in a Polarized Era? The Conditional Nature of the Relationship Between Descriptive and Substantive Representation (A janë gratë deputete më liberale në një epokë të polarizuar? Natyra e kushtëzuar e marrëdhënies midis përfaqësimit sasior dhe përfaqësimit cilësor). *Congress & the Presidency, 2009, Vol.36(2), pp.181-202, 36*(2), 181-202.

Herrick, Rebekah. (2010). The Legislative Effectiveness of Gay and Lesbian Legislators (Efektiviteti legjislativ i ligjvënësve homoseksualë). *Journal of Women, Politics & Policy, 31*(3), 243-259. doi:10.1080/1554477X.2010.496690

Hirokawa, Randy Y., Kodama, Rachel A., & Harper, Nancy L. (1990). Impact of Managerial Power on Persuasive Strategy Selection by Female and Male Managers (Efekti që ka pushteti drejtues tek përzgjedhja e strategjive që ndjekin drejtuesit femra dhe meshkuj për të bindur të tjerët). *Management Communication Quarterly, 4*(1), 30-50.

Holman, Mirya. (2009). *Sex and the City: The Effect of Representational Gender on Agenda Setting, Policy Process, and Policy Outcomes (Seksi dhe qyteti: efekti që ka përkatësia gjinore me përfaqësim tek përcaktimi i çështjeve për diskutim, procesi i politikave dhe rezultatet e politikave)*. Kumtesë e paraqitur në APSA, Toronto. http://ssrn.com/abstract=1451000

Holman, Mirya R. (2010). Sex and the City: Female Leaders and Spending on Social Welfare Programs in US Municipalities (Seksi dhe qyteti: gratë udhëheqëse dhe shpenzimet për programet e kujdesit social në bashkitë amerikane).

Holman, Mirya R. (2011). Gender and Power in American Cities: Investigations of the Effect of Mayoral Gender on Deliberation, Representation, and Policymaking in US Cities (Përkatësia gjinore dhe pushteti në qytetet amerikane: hetim i efektit që ka përkatësia gjinore e kryetarëve të njësive vendore tek diskutimet, përfaqësimi dhe miratimi i politikave në qytetet amerikane).

Johnson, Richard A., & Schulman, Gary I. (1989). Gender-Role Composition and Role Entrapment in Decision-Making Groups (Përbërja e roleve gjinore dhe ndikimi që këto role kanë tek grupet e vendimmarrësve). *Gender and Society, 3*(3), 355-372. doi: 10.2307/189738

Karpowitz, Christopher F., Mendelberg, Tali, & Shaker, L. E. E. (2012). Gender Inequality in Deliberative Participation (Pabarazia gjinore në pjesëmarrjen në diskutime). *The American Political Science Review, 106*(3), 533-547. doi: http://dx.doi.org/10.1017/S0003055412000329

Kathlene, Lyn. (1994). Power and influence in state legislative policymaking: the interaction of gender and position in committee hearing debates (Pushteti dhe ndikimi në vendosjen e politikave në legjislaturat shtetërore [në SHBA]: ndërveprimi midis përkatësisë gjinore dhe postit në debatet e zhvilluara gjatë seancave dëgjimore në komisione). *American Political Science Review, 88*(3), 560-576.

Mansbridge, Jane. (1999). Should Blacks Represent Blacks and Women Represent Women? A contingent yes. (A duhet të zinjtë të përfaqësojnë të zinjtë dhe gratë të përfaqësojnë gratë? Po, me rezerva). *The Journal of Politics, 61*(3), 628-657.

Marc Kilgour, D., & Levesque, Terrence J. (1985). Disiplina votuese partiake dhe pushteti i partive, ligjvënësve dhe shteteve. *European Journal of Political Economy, 1*(4), 539-561. doi: http://dx.doi.org/10.1016/S0176-2680(85)80004-5

Mendelberg, Tali, Karpowitz, Christopher F., & Goedert, Nicholas. (2014). Does Descriptive Representation Facilitate Women's Distinctive Voice? How Gender Composition and Decision Rules Affect Deliberation (A e ndihmon shprehjen e zërit të veçantë të grave përfaqësimi cilësor? Si ndikon në diskutime përbërja gjinore dhe rregullat e vendimmarrjes). *American Journal of Political Science, 58*(2), 291-306. doi: 10.1111/ajps.12077

Mooney, Christopher Z. (2013). Measuring State House Speakers' Formal Powers (Matja e kompetencave zyrtare të kryetarëve të parlamenteve të Shteteve [në SHBA]), 1981-2010. *State Politics & Policy Quarterly, 13*(2), 262-273.

Nelson, Donald T., & Lubin, Bernard. (1991). Performance of state legislators on the Conflict Mode Instrument (Rezultatet e ligjvënësve shtetërorë sipas Instrumentit TKI). *Organization Development Journal, 9*(1), 79-80.

Okimoto, Tyler G., & Brescoll, Victoria L. (2010). The Price of Power: Power Seeking and Backlash Against Female Politicians (Çmimi i pushtetit: kërkimi i pushtetit dhe reagimi kundër politikaneve femra). *Personality and Social Psychology Bulletin, 36*(7), 923-936.

Rubin, Allen & Babbie, Earl. (2013). *Essential Research Methods for Social Work.* Belmont, CA:

Brooks/Cole.

Studlar, Donley T., & McAllister, Ian. (2002). Does a critical mass exist? A comparative analysis of women’s legislative representation since 1950 (A ekziston masa kritike? Analizë krahasuese e përfaqësimit legjislativ të grave që prej vitit 1950). *European Journal of Political Research, 41*(2), 233.

Swers, Michele L. (1998). Are Women More Likely to Vote for Women's Issue Bills than Their Male Colleagues? (A ekziston mundësia që gratë të votojnë më shumë për projektligje për çështjet e grave, në krahasim me kolegët e tyre meshkuj?) *Legislative Studies Quarterly, 23*(3), 435-448. doi: 10.2307/440362

Swiss, LiamFallon Kathleen M. Burgos Giovani. (2012). Does Critical Mass Matter? Women's Political Representation and Child Health in Developing Countries\* (A ka rëndësi masa kritike? Përfaqësimi politik i grave dhe shëndeti i fëmijës në vendet në zhvillim). *Social Forces, 91*(2), 531-558.

Wängnerud, Lena. (2009). Women in Parliaments: Descriptive and Substantive Representation (Gratë në parlament: përfaqësimi sasior dhe cilësor). *Annual Review of Political Science, 12*(1), 51-69. doi: 10.1146/annurev.polisci.11.053106.123839

Welch, Susan, & Karnig, Albert K. (1979). Correlates of Female Office Holding in City Politics (Korrelatat e mbajtjes së postit nga femrat në politikën vendore). *The Journal of Politics, 41*(2), 478-491. doi: 10.2307/2129774

Yoder, Janice D. (1991). Rethinking Tokenism: Looking beyond Numbers (Përdorimi i kuotave sa për të larë gojën: përtej numrave). *Gender and Society, 5*(2), 178-192. doi: 10.2307/189483

Yoon, Mi Yung. (2011). More women in the Tanzanian legislature: Do numbers matter? (Më shumë gra në legjislaturën e Tanzanisë: a kanë rëndësi shifrat?) *Journal of Contemporary African Studies, 29*(1), 83-98. doi: 10.1080/02589001.2011.539011

Shtojca 1

Ky studim është kryer në këshillat vendorë të bashkive, komunave dhe njësive bashkiake të mëposhtme: Allkaj, Antigonë, Armen, Bajram Curri, Ballsh, Berat, Berdicë, Bërxull, Bilisht, Brataj, Bulqizë, Burrel, Bushat, Bushtricë, Buzë, Çarçovë, Çepan, Çorovodë, Dajç-Lezhë, Derjan, Dhivër, Drenovë, Dropulli i Sipërm, Durrës, Dushk, Frashër, Gjegjan, Gjepalaj, Gjerbes, Gjinar, Gjocaj, Greshicë, Grykë-Çajë, Gur i Zi, Gurrë, Hekal, Karbunarë, Karinë, Këlcyrë, Kolonjë, Kolsh, Korçë, Kotë, Krujë, Ksamil, Kukës, Kuman, Kutalli, Kutë, Lab. Fushë, Laç, Lazarat, Lekas, Leskovik, Levan, Lezhë, Libofshë, Libonik, Librazhd, Livadhja, Luftinjë, Lukovë, Lumas, Lunxheri, Lushnjë, Luz i Vogël, Maliq, Maminas, Mamurras, Markat, Memaliaj, Moglicë, Mollas, Nepravishtë, Ngracan, Njësia Bashkiake 1, Njësia Bashkiake 3, Njësia Bashkiake 4, Njësia Bashkiake 5, Njësia Bashkiake 7, Njësia Bashkiake 8, Njësia Bashkiake 9, Njësia Bashkike 11, Novosele, Orenjë, Orikum, Ostren, Pajovë, Paskuqan, Patos, Përmet, Perondi, Përparim, Prezë, Picar, Pogradec, Poliçan, Portëz, Progër, Proptisht, Qendër Bilisht, Qendër Çlirim, Qendër Mallakaster, Qukës, Rashbull, Remas, Roshnik, Roskovec, Rrapë, Rrethinat, Rubik, Sarandë, Selishtë, Shalë, Shënkoll, Shishtavec, Shkodër, Shosh, Shupenzë, Stëblevë, Stravaj, Surroj, Synej, Tërbuf, Tërpan, Tiranë, Topojë, Tropojë, Ulëz, Ungrej, Velabisht, Velçan, Velipojë, Vendreshë, Vlorë, Vorë dhe Zagori.

# Shtojca 2

Tabela 1: Karakteristikat e kampionit (ndryshoret kategorike)

|  |  |  |  |
| --- | --- | --- | --- |
| Ndryshorja | *M* | *SD* | *Diapazoni* |
| Numri i mandateve | 1,45 | 0,83 | 1 – 5 |
| Numri i viteve në këshill | 5,72 | 3,52 | 1 – 23 |
| Numri i fëmijëve | 2,17 | 1,18 | 0 – 6 |
| Numri i këshilltarëve | 17,97 | 7,74 | 7 – 45 |
| Numri i këshilltareve | 3,83 | 2,97 | 1 – 16 |
| Mosha | 48.36 | 10.20 | 24 – 70 |

Tabela 2: Karakteristikat e kampionit (ndryshoret e vazhdueshme)

|  |  |  |
| --- | --- | --- |
|  | *n* | *%* |
| Komisioni |  |  |
| Arsimi | 37 | 28,68 |
| Arsimi dhe të tjera[[19]](#footnote-19) | 14 | 10,85 |
| Ekonomia | 17 | 13,18 |
| Shëndetësia | 8 | 6,2 |
| Tjetër[[20]](#footnote-20) | 53 | 41,08 |
| Posti në komision |  |  |
| Kryetar | 40 | 26,14 |
| Nënkryetar | 16 | 10,46 |
| Anëtar | 97 | 63,40 |
| Kandidimi në zgjedhjet vendore 2015 |  |  |
| Po | 100 | 54,95 |
| Jo | 41 | 22,53 |
| Nuk e di | 41 | 22,53 |
| Arsimi |  |  |
| Fillor | 5 | 2,75 |
| I mesëm | 56 | 30,77 |
| I lartë | 95 | 52,20 |
| Master | 19 | 10,44 |
| Doktoraturë | 7 | 3,85 |
| Gjendja civile |  |  |
| Beqare | 15 | 8,24 |
| E martuar | 161 | 88,46 |
| E shkurorëzuar | 1 | 0,55 |
| E ve | 5 | 2,75 |
| Partia |  |  |
| Partia Socialiste | 61 | 32,80 |
| Partia Demokratike | 55 | 29,57 |
| Tjetër | 70 | 37,63 |
| Lloji i njësisë së pushtetit vendor |  |  |
| Bashki | 46 | 24,73 |
| Komunë | 117 | 62,90 |
| Njësi bashkiake | 23 | 12,37 |
| Raporti |  |  |
| Më pak se 0,10 | 50 | 26,88 |
| Midis 0,10 dhe 0,30 | 75 | 40,32 |
| Më shumë se 0,3 | 61 | 32,80 |

Tabela 3: Roli i grave gjatë seancave publike

|  |  |  |
| --- | --- | --- |
|  | Po  (%) | Jo  (%) |
| Unë ndihem e lirshme për t’i thënë gjërat ashtu siç i mendoj | 82 (94,25) | 5  (5,75) |
| Unë inkurajoj aktorët pjesëmarrës të bëjnë propozime për projektbuxhetin dhe paketën fiskale | 70 (78,65) | 19 (21,35) |
| Unë diskutoj propozimet e aktorëve pjesëmarrës në këshill dhe sugjeroj ndryshime në projektbuxhet dhe paketën fiskale | 77 (82,80) | 16 (17,20) |
| Unë hedh idenë për organizimin e seancave dëgjimore | 40 (47,62) | 44 (52,38) |

Tabela 4: Roli i grave gjatë takimeve me administratën vendore

|  |  |  |
| --- | --- | --- |
|  | Po  (%) | Jo  (%) |
| Unë kërkoj informacion i cili është i dobishëm për komunitetin tim | 135 (93,75) | 9  (6,25) |
| Unë ndihem e lirshme për t’i thënë gjërat ashtu siç i mendoj | 129 (90,21) | 14 (9,79) |
| Unë diskutoj performancën e aparatit të bashkisë/komunës në këshill | 105 (76,64) | 32 (23,36) |
| Unë e vë aparatin e bashkisë/komunës para përgjegjësisë dhe kërkoj përmirësimin e situatës | 92 (66,67) | 46 (33,33) |
| Unë kërkoj organizimin e takimeve me aparatin e bashkisë/komunës kur e mendoj se është e nevojshme | 80 (58,52) | 56 (41,48) |

Tabela 5: Pushteti i perceptuar vendimmarrës i grave këshilltare

|  |  |  |  |
| --- | --- | --- | --- |
|  | *M* | *STD* | Diapazoni |
| Pushteti i perceptuar në këshill | 3,46 | 0,88 | 1 – 5 |
| Pushteti i perceptuar në komision | 3,65 | 0,93 | 1 – 5 |
| Pushteti i perceptuar në parti | 3,60 | 1,0 | 1 – 5 |

*\*Shënim:* Këshilltareve iu kërkua të vlerësonin pushtetin e tyre sipas shkallës me 5 pikë “Likert” (1 = Nuk kam aspak pushtet dhe 5 = Kam shumë pushtet).

Tabela 6: Pushteti i perceptuar vendimmarrës i burrave këshilltarë

|  |  |  |  |
| --- | --- | --- | --- |
|  | *M* | *STD* | Diapazoni |
| Pushteti i perceptuar në këshill | 4,20 | 0,69 | 2 – 5 |
| Pushteti i perceptuar në komision | 4,11 | 0,75 | 1 – 5 |
| Pushteti i perceptuar në parti | 4,43 | 0,76 | 1 – 5 |

*\*Shënim:* Këshilltareve iu kërkua të vlerësonin pushtetin e tyre sipas shkallës me 5 pikë “Likert” (1 = *Nuk kam aspak pushtet* dhe 5 = *Kam shumë pushtet*).

Tabela 7: Çështjet e diskutuara në mbledhjet e këshillit

|  |  |  |
| --- | --- | --- |
|  | *n* | *%* |
| 1. Struktura administrative | 62 | 33,51 |
| 1. Politika fiskale | 57 | 30,81 |
| 1. Buxheti | 122 | 65,95 |
| 1. Ndihma ekonomike | 153 | 82,70 |
| 1. Bursat | 115 | 62,16 |
| 1. Investimet publike | 97 | 52,43 |
| 1. Të ardhurat dhe shpenzimet bashkiake/komunale | 73 | 39,46 |
| 1. Kontrolli i territorit | 48 | 25,95 |
| 1. Furnizimi me ujë | 98 | 52,97 |
| 1. Aktivet dhe pasuritë e administruara nga bashkia/komuna | 21 | 11,35 |
| 1. Kujdesi shëndetësor parësor | 67 | 36,22 |
| 1. Rendi dhe siguria | 58 | 31,35 |
| 1. Sistemi arsimor | 102 | 55,14 |
| 1. Shërbimet publike | 95 | 51,35 |
| 1. Mjedisi | 75 | 40,54 |
| 1. Komunikimi me qytetarët | 61 | 32,97 |
| 1. Turizmi | 28 | 15,14 |
| 1. Sporti | 29 | 15,68 |
| 1. Tjetër | 5 | 2,72 |

Tabela 8: Problemet kryesore të grave dhe vajzave në komunitet

|  |  |  |
| --- | --- | --- |
|  | *n* | *%* |
| 1. Varfëria | 131 | 70,43 |
| 1. Papunësia | 172 | 92,47 |
| 1. Kequshqyerja | 34 | 18,28 |
| 1. Mungesa e strehimit | 35 | 18,82 |
| 1. Dhuna në familje | 87 | 46,77 |
| 1. Mundësitë e pakta për të marrë shërbime transporti | 21 | 11,29 |
| 1. Mundësitë e pakta për të marrë shërbime shëndetësore | 31 | 16,67 |
| 1. Diskriminimi në tregun e punës | 80 | 43,01 |
| 1. Përfaqësimi i ulët në vendimmarrje | 114 | 61,29 |
| 1. Mungesa e sigurisë (fizike) | 15 | 8,11 |
| 1. Braktisja e shkollës | 29 | 15,68 |
| 1. Mungesa e mbështetjes për bizneset e grave | 58 | 31,18 |
| 1. Konfliktet për tokën | 22 | 11,83 |
| 1. Mungesa e titujve mbi tokën | 21 | 11,29 |
| 1. Mungesa e mundësisë për të përdorur teknologjinë | 30 | 16,13 |
| 1. Tjetër\* | 9 | 4,84 |

*\*Shënim:* Në çështjet e tjera përfshihen fatkeqësitë natyrore, siç janë përmbytjet dhe shkatërrimi i shtëpive nga zjarri.

Tabela 9: Qëndrimet e këshilltarëve ndaj përpjekjeve të grave

|  |  |  |
| --- | --- | --- |
|  | *n* | *%* |
| Burrat i kanë kundërshtuar gratë duke përdorur gjuhë ofenduese | 3 | 2,52 |
| Burrat i kanë injoruar përpjekjet e grave | 12 | 10,08 |
| Burrat i kanë mirëpritur përpjekjet e grave | 61 | 51,26 |
| Burrat jo vetëm që i kanë mirëpritur përpjekjet e grave por edhe janë përgjigjur në mënyrë pozitive duke i inkurajuar të ndajnë problemet e vajzave dhe grave gjatë diskutimeve | 43 | 36,13 |

Tabela 10: Përvoja në këshill

|  |  |  |
| --- | --- | --- |
|  | *n* | *%* |
| Unë jam ndier e diskriminuar në këshill për shkak të përkatësisë gjinore | 21 | 11,86 |
| Unë bie gjithmonë dakord me vendimet e këshilltarëve që i përkasin të njëjtës parti | 76 | 43,93 |
| Unë e ngre zërin në këshill | 164 | 91,62 |
| Zëri im dëgjohet në këshill | 148 | 80,87 |
| Zëri im në këshill dëgjohet po aq sa edhe zëri i burrave | 112 | 62,22 |
| Këshilltarët më respektojnë | 179 | 97,81 |
| Këshilltarët më mbështesin gjatë diskutimeve në këshill | 147 | 83,52 |
| Këshilltarët kërkojnë ekspertizën time profesionale gjatë diskutimeve | 86 | 49,43 |
| Këshilltarët më ndërpresin gjatë kohës që ndaj mendimet e mia | 32 | 18,29 |
| Këshilltarët përdorin gjuhë seksiste | 8 | 4,57 |

Tabela 11: Marrëdhëniet në këshill

|  |  |  |  |
| --- | --- | --- | --- |
|  | *M* | *STD* | Diapazoni |
| Këshilltaret që i përkasin të njëjtës parti politike | 4,48 | 0,66 | 2 – 5 |
| Këshilltaret që i përkasin të njëjtës aleancë politike | 4,43 | 0,64 | 3 – 5 |
| Këshilltaret që i përkasin grupit opozitar | 4,14 | 0,81 | 1 – 5 |
| Këshilltarët (gra dhe burra) që i përkasin të njëjtës parti politike | 4,37 | 0,69 | 1 – 5 |
| Këshilltarët (gra dhe burra) që i përkasin të njëjtës aleance politike | 4,32 | 0,66 | 2 – 5 |
| Këshilltarët (gra dhe burra) që i përkasin të grupit opozitar | 3,80 | 0,96 | 1 – 5 |

*Shënim:* Këshilltareve iu kërkua t’i vlerësonin marrëdhëniet në këshill sipas shkallës me 5 pikë “Likert” (1 = *Shumë të tensionuara* dhe 5 = *Shumë të mira*).

Tabela 12: Aktorët bashkëpunues

|  |  |  |
| --- | --- | --- |
|  | *n* | *%* |
| Këshilltaret që i përkasin të njëjtës parti politike | 9 | 10,84 |
| Të gjitha këshilltaret, pavarësisht partisë ku bëjnë pjesë | 9 | 10,84 |
| Këshilltarë (gra dhe burra) që i përkasin të njëjtës aleance politike | 16 | 19,28 |
| Këshilltarë (gra dhe burra) të ndryshëm pavarësisht partisë ku ata pjesë | 49 | 59,04 |

Tabela 13: Problemet e trajtuara në nismat e bashkëpunimit

|  |  |  |
| --- | --- | --- |
|  | *n* | *%* |
| 1. Varfëria | 55 | 70,51 |
| 1. Papunësia | 60 | 76,92 |
| 1. Kequshqyerja | 2 | 2,60 |
| 1. Mungesa e strehimit | 21 | 26,92 |
| 1. Dhuna në familje | 40 | 51,28 |
| 1. Mundësitë e pakta për të marrë shërbime transporti | 4 | 5,13 |
| 1. Mundësitë e pakta për të marrë shërbime shëndetësore | 12 | 15,38 |
| 1. Diskriminimi në tregun e punës | 24 | 30,77 |
| 1. Përfaqësimi i ulët në vendimmarrje | 33 | 42,31 |
| 1. Mungesa e sigurisë (fizike) | 3 | 3,85 |
| 1. Braktisja e shkollës | 21 | 26,92 |
| 1. Mungesa e mbështetjes për bizneset e grave | 18 | 23,08 |
| 1. Konfliktet për tokën | 5 | 6,41 |
| 1. Mungesa e titujve mbi tokën | 3 | 3,85 |
| 1. Mungesa e mundësisë për të përdorur teknologjinë | 7 | 8,97 |
| 1. Tjetër\* | 3 | 3,85 |

*\*Shënim:* Nismat e tjera të bashkëpunimit janë përqendruar tek mungesa e mundësisë për të marrë shërbimet e ujësjellës-kanalizimeve dhe të kujdesit shëndetësor.

Tabela 14: Marrëdhënia midis raportit të këshilltareve dhe kontributit e rolit të grave në këshill

|  |  |  |
| --- | --- | --- |
| Ndryshorja | Rezultatet e testeve | Marrëdhënia |
| Pjesëmarrja në ligjëratë (gratë) | *χ2* (6, N = 185) = 8.37 | Jodomethënëse |
| Pjesëmarrja në ligjëratë (burrat) | *χ2* (4, N = 185) = 1.65 | Jodomethënëse |
| Kohëzgjatja e fjalës (gratë) | *χ2* (8, N = 186) = 12.48 | Jodomethënëse |
| Kohëzgjatja e fjalës (burrat) | *χ2* (6, N = 184) = 5.9 | Jodomethënëse |
| Propozime në programin e punës së këshillit | *χ2* (2, N = 186) = .84 | Jodomethënëse |
| Inicimi i projektvendimeve | *χ2* (2, N = 181) = 1.93 | Jodomethënëse |
| Propozimi i amendamenteve për projektvendimet | *χ2* (2, N = 183) = 0.54 | Jodomethënëse |
| Përgjegjësia për përfaqësimin e problemeve të grave dhe vajzave | *χ2* (2, N = 185) = 0.20 | Jodomethënëse |
| Ngritja e zërit për problemet që hasin gratë dhe vajzat në komunitet | *χ2* (2, N = 185) = 2.71 | Jodomethënëse |
| Qëndrimet e këshilltarëve ndaj përpjekjeve të grave | *χ2* (6, N = 119) = 10.44 | Jodomethënëse |
| Ngritja e zërit në këshill | *χ2* (2, N = 179) = 7.13 | Domethënëse |
| Të dëgjuarit e zërit në këshill | *χ2* (2, N = 179) = 3.48 | Jodomethënëse |
| Bashkëpunimi ndërmjet këshilltareve | *χ2* (4, N = 84) = 67.22 | Domethënëse |

*Shënim:* Marrëdhënia nuk është statistikisht domethënëse nëse *p* > .05. Marrëdhënia është statistikisht domethënëse nëse *p* < .05. Të gjitha rezultatet u bazuan në hi-test.

Tabela 15: Marrëdhënia midis karakteristikave individuale dhe pushtetit vendimmarrës të perceptuar

|  |  |  |
| --- | --- | --- |
| Ndryshorja | Rezultatet e testit | Marrëdhënia |
| Arsimi | *χ2* (16, N = 180) = 29.82 | Domethënëse |
| Mosha | *r* = 0.24 | Domethënëse |
| Pjesëmarrja në trajnime | *χ2* (4, N = 181) = 12.09 | Domethënëse |
| Post drejtues në këshill | *χ2* (8, N = 151) = 31.07 | Domethënëse |

*Shënim:* Marrëdhënia është statistikisht domethënëse nëse *p* < .05. Të gjitha rezultatet u bazuan në hi-test dhe korrelacion (në rastin e moshës).

1. Falenderime të veçanta shkojnë për Renata Puleri, Kristina Fidhi, Vildana Gushta, Atrida Ferketi, Albina Nuredini, Bardha Alimeta, Miranda Zyberaj, Tatjana Jahollari, Lindita Ibrahimi, Englantina Alliaj, Farie Koldashi, Merita Brati, Mimoza Haxhiaj, Lila Bica, Julinda Peshku, Sonila Mesareja, dhe Valbona Zylyftari për grumbullimin e të dhënave. Falenderime të sinqerta shkojnë edhe për Entela Lako (PNUD), Edlira Papavangjeli (PNUD), Elona Dini (PNUD), Emira Shkurti (UNICEF), dhe Ana Kovacevic (NDI) për mbështetjen e tyre gjatë procesit kërkimor. I jemi mirënjohës Raquel Hernandez Pena dhe Geldona Metaj për punën e shkëlqyer kërkimore. [↑](#footnote-ref-1)
2. Duke pasur parasysh praktikën e zëvendësimit të grave me burra pak kohë pas përfundimit të zgjedhjeve (shih diskutimin në seksionin mbi metodologjinë), ky mund të jetë një mbivlerësim i situatës. [↑](#footnote-ref-2)
3. Ky mund të jetë një nënvlerësim për arsyen e lartpërmendur. [↑](#footnote-ref-3)
4. Politikat e favorshme për gratë mund të përkufizohen në përgjithësi si politika që i çojnë përpara interesat e grave. Politika të tilla fokusohen tek mbështetja për fëmijët, paga minimale, dhe barazia në pagë, mes të tjerash (Cowell-Meyers & Langbein, 2009). [↑](#footnote-ref-4)
5. Po t’i referohemi Dahlerup-it (2006), “termi masë kritike është marrë nga fizika bërthamore, ku ky term përdoret për të përshkruar sasinë që nevojitet për të filluar një reaksion zinxhir, një pikë kthese pas së cilës nuk mund të kthehesh pas, një fillim të një situate ose procesi të ri” (f. 512). [↑](#footnote-ref-5)
6. Karpowitz e të tjerë (2012) me “zë” quajnë marrjen e fjalës dhe me “autoritet” quajnë ndikimin e perceptuar. [↑](#footnote-ref-6)
7. Raporti i këshilltareve është llogaritur duke pjesëtuar numrin e këshilltareve gra me numrin gjithsej të këshilltarëve. [↑](#footnote-ref-7)
8. U përdor stratifikimi disproporcional i kampionit për shkak të numrit të vogël të këshillave me raport të lartë të këshilltareve. Kjo procedurë lejoi krahasimin e tre grupeve të këshillave me njëri-tjetrin. Në vitin 2011, numri total i këshilltareve në këshillat me raport të lartë të grave ishte i përafërt me numrin total të këshilltareve në këshillat me raport të ulët të grave (115 kundrejt 123) (Central Election Commission, 2011). Në kohë, numrat kanë ndryshuar – numri i këshillave me raport të ulët të grave është rritur dhe numri i këshillave me raport të lartë të grave është ulur (shih diskutimin në tekst). [↑](#footnote-ref-8)
9. Burimi: http://www2.cec.org.al/ [↑](#footnote-ref-9)
10. Në tekst, emrat e këshilltareve janë ndryshuar, për të ruajtur fshehtësinë e informacionit. [↑](#footnote-ref-10)
11. Hapi i mëtejshëm duhet të jetë realizimi i analizës së regresionit: parashikimi i pushtetit të perceptuar vendimmarrës duke u nisur nga raporti i këshilltareve dhe karakteristikat individuale, siç janë mosha, arsimi, numri i mandateve dhe anëtarësimi në parti. [↑](#footnote-ref-11)
12. *M* i referohet vlerës mesatare dhe *SD* devijimit standard. [↑](#footnote-ref-12)
13. Në vitin 2014, nuk morën pjesë në 1 ose 2 mbledhje të këshillit. [↑](#footnote-ref-13)
14. Në vitin 2014, nuk morë pjesë në gjysmën ose në më shumë se gjysmën e mbledhjeve të këshillit. [↑](#footnote-ref-14)
15. Përgjatë tekstit do të përdoret termi “statistikisht domethënëse (ose e rëndësishme).” Një marrëdhënie është statistikisht domethënëse në qoftë se “gjasa që ... marrëdhënia mund t’i atribuohet rastësisë është mjaft e vogël (Rubin & Babbie, 2013, f. 332). Gjasa përcaktohet përmes testeve statistikore, të cilat çojnë në një nivel probabiliteti (*p*). Për shembull, nëse *p* < .05 probabiliteti që rezultatet mund t’i atribuohen rastësisë është më i ulët se 0,05. [↑](#footnote-ref-15)
16. Projektvendimet kryesisht propozoheshin nga gratë që kishin post drejtues në njërin prej komisioneve të këshillit. [↑](#footnote-ref-16)
17. Në bazë të Ligjit 8652 “Për organizimin dhe funksionimin e qeverisjes vendore”, këshillat vendorë duhet të organizojnë seanca dëgjimore publike për diskutimin e buxhetit dhe përcaktimin e taksave dhe tarifave vendore. [↑](#footnote-ref-17)
18. Seancat e trajnimit janë fokusuar në temat e mëposhtme: udhëheqje, fushata zgjedhore, roli i grave në vendimmarrje, gratë në politikë, përfaqësimi i grave në politikë dhe administratë, buxhetimi, dhuna me bazë gjinore, fuqizimi ekonomik i grave, situata e grave në fshat, komunikimi, lobimi dhe puna bindëse, ligjërimi publik, të drejtat e grave, trafikimi i qenieve njerëzore, fushatat nëpër familje, organizimi i fushatave zgjedhore, organizimi i konferencave për shtyp dhe teknologjia informatike. [↑](#footnote-ref-18)
19. Për shembull, arsimi dhe shëndetësia, arsimi dhe kultura, arsimi dhe mandatet, arsimi dhe rendi dhe arsimi dhe strehimi. [↑](#footnote-ref-19)
20. Për shembull, shërbimet sociale dhe transporti, tregtia, rendi publik, emergjencat civile, bujqësia dhe urbanizimi. [↑](#footnote-ref-20)